title: K. J. Yesudas

text: Yesudaksen suosituimmat hindinkieliset kappaleet ovat vuoden 1976 elokuvasta "Chitchor", johon musiikit teki Ravindra Jain.


title: K. J. Yesudas

text: Yesudas sai 14. marraskuuta 1999 UNESCOn kunniapalkinnon "Ylivertaisista saavutuksista musiikin ja rauhan hyväksi" tapahtumassa "Music for Peace" Pariisissa. Konsertti pidettiin uuden vuosituhannen sarastaessa ja siihen osallistui artisteja kuten Lionel Richie, Ray Charles, Montserrat Caballé ja Zubin Mehta.


title: K. J. Yesudas

text:
Vuonna 2001 hän lauloi albumiin "Ahimsa", joka sisältää kielinä sanskriittiä, latinaa ja englantia, ja joka sisältää eri musiikkityylejä kuten modernia ja karnaattista musiikkia.
Konserteissaan Lähi-Idässä hän laulaa arabiaksi karnaattisella tyylillä. Hän usein esiintyy Intian kulttuurin lähettiläänä esiintymisissään ulkomailla ja tekee tunnetuksi intialaista musiikkia. Indian music.


title: K. J. Yesudas

text: Vuonna 2009 Yesudas aloitti maanlaajuisen musiikillisen kampanjan terrorismia vastaan Thiruvananthapuramissa, motolla 'musiikkia rauhan hyväksi'. Kavita Karkare, wife of Hemant Karkare, handed over the torch to Yesudas to mark the launch of the 'Shanthi Sangeetha Yatra'. Yesudas on esiintynyt 36 kertaa 36 kertaa pidetyssä Soorya Music festivaalissa, jonka järjestää Soorya Krishnamoorthy.


title: K. J. Yesudas

text: Ravindra Jain, sokea musiikkiohjaaja, tunnusti kerran haastattelussa, että jos hän koskaan saisi takaisin näkönsä, niin ensimmäinen henkilö, jonka hän haluaisi nähdä, olisi Yesudas.


title: K. J. Yesudas

text: Bappi Lahiri sanoi haastattelussa Filmfaren kanssa vuonna 2012: 'Yesudaksen ääntä on koskettanut Jumala. Kishoredan lisäksi, hän on toinen laulaja, joka on saanut parhaimmat puolet esiin minussa. Hän on joogi, mystikko, joka elää musiikin vuoksi. Hän vie sävelesi toiselle tasolle. Ja hänen laulamansa nuotti on täydellinen, voit luottaa siihen, että hän laulaa sen oikein ensimmäisellä kerralla. Hänen kanssaan työskennellessäni löysin melodisen puoleni. Häntä on käytetty liian vähän hindinkielisissä elokuvissa. Toivon, että hindinkielisten elokuvien musiikkisäveltäjät huomaisivat hänen lahjansa ja antqaisivat hänelle tehtäviä.”


title: Heidi Avellan

text: Heidi Marita Avellan (s. 16. tammikuuta 1961 Helsinki) on suomenruotsalainen toimittaja, joka on työskennellyt Ruotsissa 2000-luvun alusta alkaen.


title: Heidi Avellan

text: Heidi Avellan on koulutukseltaan valtiotieteiden maisteri. 1980-luvulla hän työskenteli "Hufvudstadsbladetissa" ja Ylellä. Hän muutti Tukholmaan 1990. 1990-luvulla hän oli Hufvudstadsbladetin ja tanskalaisen "Politikenin" Pohjoismaiden-kirjeenvaihtaja. Hän aloitti "Sydsvenskanissa" 2001, ja vuodesta 2005 hän on ollut Sydsvenskanin politiikan päätoimittajana Vuodesta 2014 työskennellyt politiikan päätoimittajana myös Helsingborgs Dagbladissa. Lisäksi hän on HD-Sydsvenskanin yritysjohdossa.


title: Heidi Avellan

text: Avellan on ollut Ruotsin radiossa ja muissa viestimissä kolumnistina ja on työskennellyt myös viestintäkonsulttina. Hän vierailee paneelissa Sveriges Radio P1:n ohjelmassa "Godmorgon, världen!"


title: Tove Bull

text: Tove Bull (s. 31. lokakuuta 1945 Alattio) on norjalainen kielentutkija. Hän oli Tromssan yliopiston rehtorina 1996–2001. Vuodesta 1984 hän oli pohjoismaisen filologian apulaisprofessorina ("amanuensis"), ja vuodesta 1990 hän on ollut professorina Humanistisen tiedekunnan Pohjoismaisten kielten ja kirjallisuuden laitoksessa. Tutkijana Bull on tutkinut lukuoppimisprosessia ja kielikontaktia. Hän on muun muuassa tutkinut norjan kielen murteita, joilla on ollut saamen ja suomen kielen substraattia.


title: Tove Bull

text: Tove Bull oli Norjan kielineuvoston (Norsk Språkråd) jäsen 1980–1995. Hän oli Finnmarkun korkeakoulun johtokunnan jäsenenä 2003–2007, ja Saamen korkeakoulun (Sámi allaskuvla) johtokunnan jäsenenä 2007–2015.


title: Chan Laiwa

text: Chan Laiwa tai Chen Lihua (; s. 1941) on kiinalainen, Pekingissä asuva yrittäjä, yritysjohtaja, miljardööri ja hyväntekijä. Hän omistaa vuonna 1988 Hongkongissa perustamansa, nykyisin Pekingistä käsin toimivan kiinteistösijoitusyhtiö Fu Wah International Groupin, jota hän myös hallituksen puheenjohtajana johtaa. Yhtiön rakennuttamiin kokonaisuuksiin kuuluvat muun muassa Pekingin ydinkeskustan Jinbao-kadun kehityshanke useine uudisrakennuksineen kuten Jinbao-torni ja Regent-hotelli. Laiwan yhtiö on sijoittanut Kiinan ohella myös hotelleihin Australiassa ja Uudessa Seelannissa. Maaliskuussa 2018 yhdysvaltalainen talousjulkaisu Forbes arvioi Laiwan varallisuudekseen 6,8 miljardia dollaria.


title: Chan Laiwa

text: Laiwa on taustaltaan aatelista mantšu-sukua ja vietti suuren osana varhaislapsuudestaan Pekingin keisarillisen Kesäpalatsin alueella. Hänen lapsuudenkotinsa oli sisustettu punaisesta santelipuusta kaiverretuilla kalusteilla. Hänen opintonsa jäivät kuitenkin kesken 1940-luvulla lapsuusperheen vähävaraisuuden vuoksi. Hänen oli ryhdyttävä töihin opiskelujen sijasta; hän aloitti korjaamaan kalusteita, ja perusti 1980-luvulla huonekalutehtaan.


title: Chan Laiwa

text: Hän on naimisissa ja hänellä on kolme lasta. Laiwa on Kiinan kommunistisen puolueen jäsen. Hän on perustanut Kiinan punaisen santelipuun museon () ja on sen kuraattori. Museo toimii operatiivisesti osana Fu Wah International -konsernia.


title: Anne Husebekk

text: Anne Husebekk (s. 15. joulukuuta 1955) on norjalainen tutkija, immunologian professori Tromssan yliopistossa. 1. elokuusta 2013 lähtien hän on myös ollut yliopiston rehtorina.


title: Anne Husebekk

text:
Husebekk suoritti lääketieteellisen tutinnon UiT:ssa vuonna 1982 väitteli samassa yliopistossa vuonna 1989.
Hän on ollut immunologian ylikääkärinä ja tutkimusjohtajana Pohjois-Norjan yliopillisessa keskussairaalassa.
Vuonna 2002 hänestä tuli immunologian professori. Husebekk on erityisesti tutkinut transfuusiolääketiedettä (transfusjonsmedisin) ja sikiöiden ja vastasyntyneiden alloimmuunista trombocytopenia.


title: Skye Nicolson

text: Skye Nicolson (s. 27. elokuuta 1995) on australialainen nyrkkeilijä.


title: Skye Nicolson

text: Nicolson aloitti nyrkkeilyharrastuksen 12-vuotiaana. Hän otteli ensimmäisen ottelunsa 28. helmikuuta 2008 ja voitti ensimmäisen aikuisten Australian-mestaruutensa neljä vuotta myöhemmin, helmikuussa 2012, 57-kiloisissa. Hän osallistui toukokuussa 2012 ensimmäisiin aikuisten arvokilpailuihinsa, Qinhuangdaon maailmanmestaruuskilpailuihin, häviten ensimmäisellä kierroksella. Toukokuussa 2016 Nicolson sijoittui pronssille 64 kilon sarjassa Astanan maailmanmestaruuskilpailuissa.


title: Skye Nicolson

text: Vuonna 2017 Nicolson palasi 57-kiloisiin. Huhtikuussa 2018 hän voitti kultaa Kansainyhteisön kisoissa, jotka järjestettiin hänen kotikaupungissaan, Gold Coastilla. Hän voitti puolivälierissä kamerunilaisen Christelle Aurore Ndiangin, välierissä kanadalaisen Sabrina Aubin-Boucherin ja loppuottelussa pohjoisirlantilaisen Michaela Walshin. Nicolson voitti loppuottelun hajaäänituomiolla, kun kolme tuomaria viidestä pisteytti ottelun hänen edukseen 29–28.


title: Skye Nicolson

text: Skye Nicolsonin veli Jamie Nicolson voitti nyrkkeilyssä pronssia maailmanmestaruuskilpailuissa 1989 ja Kansainyhteisön kisoissa 1990 sekä osallistui kesäolympialaisiin 1992. Jamie Nicolson kuoli 22-vuotiaana auto-onnettomuudessa vuonna 1994 yhdessä 10-vuotiaan veljensä Gavinin kanssa.


title: Lil Dagover

text: Lil Dagover (oikealta nimeltään "Martha Seubert"; 30. syyskuuta 1887 Madiun, Jaava – 23. tammikuuta 1980 München) oli saksalainen näyttelijä. Hän oli Weimarin tasavallan aikana yksi suosituimmista näyttelijöistä.


title: Lil Dagover

text: Lil Dagover asui nuoruutensa Indonesiassa, Britanniassa ja Sveitsissä, kunnes muutti äitinsä kuoleman jälkeen Saksaan. Hän aloitti teatterinäyttelijänä eri salanimien suojassa. Hän oli mukana useissa saksalaisissa mykkäfilmeissä, ohjaajanaan Robert Wiene ja Fritz Lang. Hänellä oli tällöin naispääosat Wienen elokuvassa Tri Caligarin kabinetti ja Langin filmeissä "Väsynyt kuolema" ("Der müde Tod" 1921) ja "Hämähäkit" ("Die Spinnen" 1919–1920). Vuonna 1922 hän liittyi F. W. Murnaun teatteri- ja elokuvaseurueeseen, joka teki elokuvia UFA-yhtiölle. Hän teki 1920-luvulla kaikkiaan yli 40 elokuvaroolia.


title: Lil Dagover

text: Siirtyminen äänielokuvaan onnistui Lil Dagoverille helposti. Hän esiintyi saksalaisissa filmeissä "Das alte Lied" (1930), "Elisabeth von Österreich" (1931), "Der Kongress tanzt" (1931), "Die Tänzerin von Sanssouci" (1932), "Der Flüchtling aus Chicago" (1934) ja "Der höhere Befehl" (1935). Vuonna 1931 hän oli mukana yhdysvaltalaisessa elokuvassa "The Woman from Monte Carlo". Hänen uransa muodostui pitkäksi, sillä vielä 1970-luvulla hänellä oli isoja rooleja Maximilian Schellin elokuvissa. Vuonna 1962 hän sai kunniapalkinnon saksalaisen elokuvan hyväksi tekemästään työstä ja vuonna 1964 Bambi-palkinnon vaikuttavasta elokuva-alan elämäntyöstä.


title: Lil Dagover

text: Hän oli naimisissa ensin Fritz Daghoferin ja myöhemmin Georg Wittin kanssa. Hänen tyttärensä oli Eva Maria Daghofer.


title: USS Philadelphia (C-4)

text: USS Philadelphia (runkonumero C-4) oli Yhdysvaltain laivaston vuonna 1889 vesille laskettu panssarikansiristeilijä.


title: USS Philadelphia (C-4)

text: Alus tilattiin William Cramp and Sons Ship and Engine Building Companyltä Philadelphiasta, missä köli laskettiin 22. toukokuuta 1888. Alus laskettiin vesille 7. syyskuuta 1889 kumminaan John Wanamakerin tytär neiti Minnie Wanamaker ja otettiin palvelukseen 28. heinäkuuta 1890 päällikkönään B. F. Bradford.


title: USS Philadelphia (C-4)

text:
Aluksen ollessa varustettavana New Yorkin laivastontelakalla alus määrättiin 18. elokuuta Yhdysvaltain Pohjois-Atlantin laivueen komentajan kontra-amiraali Bancroft Gherardin lippulaivaksi. Laivue lähti 11. tammikuuta 1891 New Yorkista Länsi-Intian saaristoon suojaamaan Yhdysvaltain
etuja alueella. Toukokuussa laivue palasi pohjoiseen aina Halifaxiin asti. Seuraavan vuoden alussa "Philadelphia" vieraili 6.–18. helmikuuta Montevideossa Uruguayssa, mistä se palasi Länsi-Intian saaristoon.


title: USS Philadelphia (C-4)

text: Palattuaan kuuden kuukauden purjehdukselta Panaman rannikolta alus saapui 17. heinäkuuta 1902 San Franciscoon. Alus vaati runsaasti korjauksia ja se määrättiin Puget Soundin laivastontelakalle palveluksesta poistoa varten. Alus saapui Bremertoniin Washingtoniin 23. elokuuta ja se poistettiin palveluksesta Puget Soundissa 22. syyskuuta.


title: USS Philadelphia (C-4)

text: Aluksesta tehtiin Puget Soundin laivastontelakan vastaanottoalus 12. toukokuuta 1904, missä tehtävässä se oli aina 4. marraskuuta 1912 vankila-alukseksi muuttamiseen saakka. Alus palautui vastaanottoalukseksi 10. tammikuuta 1916 ja se poistettiin alusluettelosta 24. marraskuuta 1926. Alus myytiin julkisella huutokaupalla Puget Soundin laivastontelakalla vuonna 1927 Louis Rotherbergille.


title: Barbara Hannigan

text: Barbara Hannigan CM (s. 1971 Waverley, Nova Scotia) on kanadalainen sopraano ja kapellimestari. Hän on Kanadan ritarikunnan jäsen ja on voittanut muun muassa Juno- sekä Grammy-palkinnot. Hänet nimitettiin Ranskan Vuoden musiikkipersoonaksi 2013.


title: Barbara Hannigan

text: Hannigan valmistui Toronton yliopistosta musiikin maisterin arvolla vuonna 1999. Hän opiskeli myös muun muassa Haagissa, Alankomaissa. Hän on esiintynyt kymmenissä oopperoiden kantaesityksissä usein juuri häntä varten luoduissa rooleissa. Näiden kantaesitettyjen oopperoiden joukkoon lukeutuvat Louis Andriessenin "Writing to Vermeer", Michel van der Aan "One" ja Pascal Dusapinin "Passion". Muita säveltäjiä, joiden teosten esityksiin Hannigan on osallistunut, ovat olleet muiden muassa George Benjamin, Pierre Boulez, Unsuk Chin, Henri Dutilleux ja György Ligeti. Hän on ollut mukana esittämässä myös kanadalaisia teoksia, joihin kuuluu Claude Vivierin "Lonely Child". Vaikka Hannigan on pääasiallisesti keskittynyt nykytaidemusiikkiin, on hän tulkinnut myös perinteisiä rooleja sellaisten säveltäjien kuin Wolfgang Amadeus Mozartin ja Gioacchino Rossinin teoksissa.


title: Barbara Hannigan

text: Hannigan on tehnyt yhteistyötä sellaisten kapellimestareiden kuin Boulezin, Simon Rattlen, Susanna Mälkin, Kent Naganon, Esa-Pekka Salosen ja Peter Oundjianin kanssa. Oman ensiesiintymisensä kapellimestarina Hannigan toteutti vuonna 2010 johtamalla Théâtre du Châteletissa Igor Stravinskia. Ensimmäisen albuminsa ("Crazy Girl Crazy"), jolla Hannigan esiintyy sekä laulajana että kapellimestarina, hän julkaisi vuonna 2017. Tämä albumi toi hänelle Juno- ja Grammy-palkinnot vuonna 2018.


title: Tom Dixon

text: Tom Dixon, OBE (s. 21. toukokuuta 1959 Sfax, Tunisia) on brittiläinen itseoppinut teollinen muotoilija, joka on toiminut Habitat-sisustusyrityksen ja suomalaisen Artekin taiteellisena johtajana ja tunnetaan myös yhteistyöstään muun muassa Ikean ja Adidaksen kanssa. Vuodesta 2002 hän on suunnitellut ja markkinoinut huonekaluja, valaisimia ja sisustustuotteita myös omalla Tom Dixon -tuotemerkillään, jolla on omia myymälöitä Lontoossa, Tokiossa, Hongkongissa, New Yorkissa ja Los Angelesissa.


title: Tom Dixon

text: Itseoppinut Dixon kertoo käyneensä vain päivän kestäneen kurssin autojen muovipuskurien korjauksessa. Hän tuli tunnetuksi 1980-luvun puolivälissä romumetallista hitsaamistaan huonekaluista. Hän perusti muiden nuorien muotoilijoiden kanssa Space-nimisen ryhmän. Vuosikymmenen lopulla Dixon teki läpimurtonsa italialaiselle Cappellinille suunnittelemallaan "S Chair" -tuolilla. 1990-luvun alussa hittituotteeksi muodostui pinoutuva lattiavalaisinmoduuli "Jack", jota markkinoi Dixonin oma yritys Eurolounge.


title: Tom Dixon

text: Vuosina 1998–2007 Tom Dixon toimi Terence Conranin perustaman Habitat-sisustusketjun pääsuunnittelijana ja taiteellisena johtajana. Samaan aikaan hän toimi omalla Tom Dixon -brändillään ja perusti ruotsalaisen pääomasijoitusyhtiö Proventuksen kanssa Design Research -nimisen tuotekehitysalan holdingyhtiön, joka omistaa Tom Dixon -tavaramerkin. Proventus nimitti Dixonin vuonna 2004 myös tuolloin omistamansa Artekin taiteelliseksi johtajaksi Ben af Schulténin jälkeen. Dixon hoiti tätä tehtävää viiden vuoden ajan.


title: Iso Vasikkasaari

text: Iso Vasikkasaari on yksi Espoon kaupungin ulkoilusaarista. Se sijaitsee noin kilometri Matinkylän Nuottaniemen venesatamasta itäkaakkoon. Espoon virallisessa kaupunginosajaossa Iso Vasikkasaari kuuluu Matinkylään; saaren ja Matinkylän manneralueen välinen etäisyys on pienimmillään alle puoli kilometriä. Saaren erikoisuutena on antiikin Kreikkaan viittaava nimistö.


title: Iso Vasikkasaari

text: Ison Vasikkasaaren pinta-ala on 24 hehtaaria. Yksityisomistuksessa olevaa luoteisosaa lukuun ottamatta saari on ulkoilualuetta. Ison Vasikkasaaren pohjoisosa on ilmeeltään melko kulttuurivaikutteinen, eteläosa sitä vastoin varsin luonnontilainen. Saaren luonto on rehevää. Sen rannikkoa kiertää ruovikoiden ja niittyjen vyöhyke. Rantojen läheisyydessä kasvaa tervaleppää, saaren eteläpuolen sisäosaa kohti mentäessä kuljetaan kuusikkoista rinnettä ylös karuille jäkäläkallioille, joilla kasvaa mäntyjä.


title: Iso Vasikkasaari

text: Ison Vasikkasaaren korkeimmat kohdat ovat yli 15 metriä merenpinnan yläpuolella. Saaren keskiosassa on pienehkö nurmialue, jonka itäpuolella Bastuviken-nimisen lahden pohjukassa on pieni, julkinen hiekkaranta. Nurmialueen länsipuolella on ruovikoitunut lahti, jonka luoteisosassa sijaitsee Salamis-niminen luoto. Nurmialue on vain muutaman metrin korkeudella merenpinnasta, kuten koko Ison Vasikkasaaren pohjoisosa, joten saaren eteläosan yli kymmenen metrin korkeudella sijaitsevat kummut olivat merenluotoina jo kauan ennen kuin pohjoisosan alankomaat olivat nousseet maankohoamisen myötä merestä.


title: Iso Vasikkasaari

text: Iso Vasikkasaari kuuluu Espoon sisäsaaristoon. Sen pohjoispuolella on kaksi pientä saarta: Buguholm ja Pitkäsaari. Ison Vasikkasaaren länsipuolella sijaitsee Pieni Vasikkasaari eli Lilla Kalvholmen. Saaria erottaa kapea, maatuva Pavelsons hålet. Nimi lienee perua tuntemattomaksi jääneeltä, virolaislähtöiseltä Pavelson-nimiseltä henkilöltä. Pieni Vasikkasaari on pääosin huvilakäytössä. Noin kolmesataa metriä Isosta Vasikkasaaresta eteläkaakkoon sijaitsee puolestaan Pukkisaari. Saarten välinen salmi, Norrströmmen, on nimetty Pukkisaaren näkökulmasta.


title: Iso Vasikkasaari

text: Ison Vasikkasaaren luoteisosan yksitysalueella sijaitsee Espoon saariston kenties kiehtovin rakennus: kunnallisneuvos ja pankinjohtaja Abel Landénin 1897 rakennuttama huvimaja, jonka arkkitehtuuri jäljittelee Poseidonin temppeliä. Vuoroveneiden liikennöintilaituri sijaitsee saaren koillisosassa Temppelisalmen rannalla. Saaren länsirannalla sijaitsee entinen kalastusmaja, Gula Villan, jossa toimii kesäravintola. Saarella on myös pieni, puinen näköalatorni.


title: Iso Vasikkasaari

text: Isossa Vasikkasaaressa oli 1700-luvun lopulta alkaen kalastaja-asutusta. Landén osti saaren 1878. Tuohon aikaan oli tapana, että varakkaat ihmiset saapuivat alkukesästä huvilasaarille mukanaan palvelusväki. Saarilla vietettiin vilkasta seuraelämää. 1920-luvun alussa suuri osa Isosta Vasikkasaaresta myytiin Nygrenin suvulle.


title: Iso Vasikkasaari

text: Isoa Vasikkasaarta kutsutaan myös nimillä Vasikkasaari ja Kalvholmen. Varhaisin muoto on Kalvholmen, joka on ollut käytössä 1500-luvulta. Saaren nimi palautunee vasikoiden (kalv) laidunmaihin. Salamis-luodon nimi on peräisin 1800-luvun lopulta, sen inspiraationa on ollut antiikin Kreikan historia. Egeanmerellä on saman niminen, huomattavasti suurempi saari.


title: Kristina Söderbaum

text: Beata Margareta Kristina Söderbaum (5. syyskuuta 1912 Tukholma – 12. helmikuuta 2001 Hitzacker, Saksa) oli ruotsalainen elokuvanäyttelijä, joka teki suurimman osan elämäntyöstään Saksassa.


title: Kristina Söderbaum

text: Söderbaum sai vuonna 1936 ensimmäisen ison filmiroolinsa UFA-yhtiössä ohjaaja Erich Waschneckin "Onkel Bräsig", joskin hän oli esiintynyt tätä ennen ruotsalaisessa lyhytfilmissä. Muutamaa vuotta myöhemmin hän aloitti yhteistyön tulevan aviomiehensä, ohjaaja Veit Harlanin kanssa. Näin syntyivät muun muassa elokuvat "Kadonneet jäljet" ("Verwehte Spuren" 1938), "Suuri kuningas" ("Der grosse König", 1942), "Kolberg" (1944), "Immensee" (1942/43) sekä natsipropagandan läpitunkema "Vallanhimo" ("Jud Süss", 1940). Historiallisessa filmissä "Das unsterbliche Herz" (1939) kuvataan taskukellon kehittäjää Paul Henleiniä.


title: Kristina Söderbaum

text: Toisen maailmansodan jälkeen aviopari Harlania kiellettiin jatkamasta elokuvauraansa. Siitä vapauduttuaan he tekivät viimeisen filminsä "Unohtumaton rakastettu" ("Unsterbliche Geliebte", 1951). Söderbaumin näyttelijänura kuitenkin jatkui. Esiintyipä hän myös televisiosarja Vuoristolääkärin yhdessä jaksossa vuonna 1993.


title: Marie-Nicole Lemieux

text: Marie-Nicole Lemieux (s. 26. kesäkuuta 1975 Quebec) on kanadalainen oopperalaulaja. Hän aloitti uransa mezzosopraanona, mutta siirtyi altoksi.


title: Marie-Nicole Lemieux

text: Lemieux aloitti lauluopintonsa Rosaire Simardin johdolla Chicoutimissa vuonna 1994 ja jatkoi opiskelua Marie Daveluyn johdolla Montrealin musiikkikonservatoriossa, sittemmin yksityisesti. Ensimmäisen esiintymisensä Kanadassa Lemieux toteutti vuonna 2002 tulkitsemalla Cornelian roolin Georg Friedrich Händelin oopperassa "Giulio Cesare" Canadian Opera Companyssa. Hänet nimitettiin Ordre de la Pléiaden ritariksi ("Chevalier") vuonna 2012.


title: Gena Branscombe

text: Gena Branscombe (4. marraskuuta 1881 Picton, Ontario – 26. heinäkuuta 1977 New York) oli kanadalainen säveltäjä, kuoronjohtaja, pianisti ja musiikkipedagogi. Hän asui ja työskenteli Yhdysvalloissa yli 75 vuoden ajan, vaikkakin vieraili usein synnyinmaassaan. Hän saavutti suurimmat menestyksensä vokaalimusiikin alueella, mutta sävelsi myös muun muassa keskeneräiseksi jääneen oopperan "The Bells of Circumstance" ja siitä irrotetun orkesteriteoksen "Quebec Suite", joka kantaesitettiin säveltäjän itsensä johdolla vuonna 1930. Moniin teoksiinsa Branscombe myös kirjoitti itse sanat.


title: Violet Archer

text: Violet Louise Archer CM (syntymänimeltään "Balestreri"; 24. huhtikuuta 1913 Montreal, Quebec – 21. helmikuuta 2000 Ottawa, Ontario) oli kanadalainen säveltäjä, pianisti, urkuri, lyömäsoittaja ja musiikkipedagogi. Hänen tuotantonsa kattaa yli 330 sävellystä, joita on esitetty yli kolmessakymmenessä eri maassa. Hänen pianokonserttonsa (1956) on eräs merkittävimpinä pidetyistä kanadalaisista teoksista genressään.


title: Violet Archer

text: Archer opiskeli McGillin yliopistossa. Hän teki muodollisen debyyttinsä orkesterisäveltäjänä teoksellaan "Scherzo sinfonico", jonka esitti Douglas Clarken johtama Montrealin orkesteri vuonna 1940.


title: Rhené Jaque

text: Rhené Jaque (4. helmikuuta 1918 Beauharnois – 31. heinäkuuta 2006 Montreal) oli kanadalainen säveltäjä. Hänen syntymänimensä oli Marguerite Marie Alice Cartier; vuonna 1938 hän vannoi nunnan valat sisar Jacques-Renén nimellä. Hänen opettajiaan olivat musiikin teoriassa ja sävellyksessä Claude Champagne ja Marvin Duchow sekä viulunsoitossa Louis Bailly ja Camille Couture. Jaque osallistui myös Tony Aubinin sävellyskursseille Nizzassa. Vuonna 1943 hän liittyi École Vincent d'Indyn henkilökuntaan viulunsoiton ja musiikinteorian opettajana.


title: Rhené Jaque

text: Jaque sävelsi paljon atonaalisia kappaleita nuorille pianisteille ja viulisteille pedagogisessa tarkoituksessa. Hänen tuotantoonsa kuitenkin kuuluu myös muun muassa sinfonia suurelle orkesterille. Jaque oli Kanadan säveltäjäliiton jäsen, ja vuonna 2002 hänestä tehtiin Kanadan naissäveltäjien liiton elinikäinen jäsen.


title: Natalie Martinez

text: Natalie Martinez (s. 12. heinäkuuta 1984 Miami, Florida, Yhdysvallat) on amerikankuubalainen näyttelijä ja malli. Hän on tullut tutuksi muun muassa mallina "JLO by Jennifer Lopez" brändin mainoksissa, näyttelijänä elokuvasta "Death Race", esiintymällä useissa musiikkivideoissa, sekä päärooleista televisiosarjoissa "Detroit 1-8-7", "Under the Dome" ja "APB".


title: Natalie Martinez

text: Martinezin ensimmäinen suuri näyttelijänrooli oli vuonna 2006 esitetyssä telenovelassa "Muotitalo". Tuon jälkeen hän esitti hahmoa Case vuoden 2008 toimintaelokuvassa "Death Race". Martinez tähditti rikosdraamasarjaa "Detroit 1-8-7" vuosina 2010-11, jonka jäkeen hän siirtyi poliisisarjaan "C.S.I. New York". Martinez esitti Linda Esquivelia Stephen Kingin tieteisromaaniin "Kuvun alla" perustuvassa "Under the Dome" scifidraamasarjassa vuosina 2013-14.


title: Natalie Martinez

text: Jennifer Lopez valitsi Martinezin oman "JLO by Jennifer Lopez" muotilinjan malliksi.


title: USS Boston

text: USS Boston voi tarkoittaa seuraavia Yhdysvaltain laivaston aluksia:


title: USS Newark

text: USS Newark voi tarkoittaa seuraavia Yhdysvaltain laivaston aluksia:


title: Monique Jean

text: Monique Jean (s. 17. huhtikuuta 1960 Caraquet) on kanadalainen säveltäjä. Hän opiskeli elektroakustisen musiikin säveltämistä Montrealin yliopistossa Francis Dhomontin johdolla ja tuli yhdeksi sukupolvensa aktiivisimmista, tuotteliaimmista elektroakustisen musiikin säveltäjistä.


title: Monique Jean

text: Jeanista tuli vuonna 2005 improvisaatioryhmä Theresa Transistorin jäsen. Hän on myös tehnyt yhteistyötä muiden muassa huilisti Claire Marchandin, klarinetisti Lori Freedmanin ja Quasar-saksofonikvartetin kanssa. Hän on edennyt finalistiksi useissa kansainvälisissä kilpailuissa.


title: Maribeth Solomon

text: Maribeth Solomon (s. 23. kesäkuuta 1950 Toronto, Ontario) on kanadalainen säveltäjä, sovittaja ja huilisti. Hän opiskeli Robert Aitkenin ja Gordon Delamontin johdolla. Hän on työskennellyt Toronton studioissa aviomiehensä, säveltäjä, sovittaja, trumpetisti Mickey Erben kanssa. Heidän yhtiönsä nimi on Mickymar Productions Ltd, ja sen jäsenenä Solomon on tehnyt musiikkia useisiin kanadalaisiin televisiosarjoihin (mm. "Mount Royal", "Adderley", "The Struggle for Democracy") sekä elokuviin (mm. "North of Superior", "Ticket to Heaven", "Milk and Honey").


title: USS Charleston

text: USS Charleston voi tarkoittaa seuraavia Yhdysvaltain laivaston aluksia:


title: USS Baltimore

text: USS Baltimore voi tarkoittaa seuraavia Yhdysvaltain laivaston aluksia:


title: Elaine Keillor

text: Frances Elaine Keillor (s. 2. syyskuuta 1939 London, Ontario) on kanadalainen pianisti, musikologi ja musiikkipedagogi. Hän sai Torontossa filosofian tohtorin arvon musiikkitieteessä vuonna 1976.


title: Elaine Keillor

text: Keillorille opettivat pianonsoittoa hänen äitinsä Lenore Stevens Keillor, Reginald Bedford, Claudio Arrau ja Harold Craxton. Hän aloitti uransa resitalistina ja konserttopianistina 11-vuotiaana ja voitti vuonna 1958 Chappell-mitalin. Keillor on esiintynyt orkesterien kanssa eri paikoissa Kanadassa sekä Saksassa. Vuonna 1962 häntä kuultiin Neuvostoliitossa ja muualla Euroopassa. Hän on tulkinnut muiden muassa Johann Sebastian Bachin, Robert Schumannin, Camille Saint-Saënsin, Sergei Rahmaninovin ja Pjotr Tšaikovskin konserttoja.


title: Elaine Keillor

text: Keillor on kantaesittänyt monien kanadalaisten teoksia. Heidän joukossaan ovat olleet Patrick Cardy, Nicole Carignan, Michael Colgrass, Clifford Ford, Vivian Fung, Mary Gardiner, Peter Paul Koprowski, Alexina Louie, Elma Miller, Mark Mitchell, Jean Papineau-Couture, David Thériault ja John Weinzweig. Vuonna 1984 Keillor piti sooloresitaalin Carnegie Hallissa. Kanadassa hän on esiintynyt useimmiten Ottawassa ja Torontossa. Hän on myös esiintynyt duona Christina Petrowska-Quilicon kanssa ja useissa kamarimusiikkikokoonpanoissa.


title: Elaine Keillor

text: Keillor on opettanut muun muassa Carletonin yliopistossa. Hän on tehnyt tutkimustyötä muun muassa alkuperäiskansoihin kuuluvien ihmisten parissa ja julkaissut lukuisia kirjoituksia. Hänet nimitettiin vuonna 2009 yhdeksi viidestäkymmenestä Canadian Music Centren lähettiläästä.


title: USS Philadelphia

text: USS Philadelphia voi tarkoittaa seuraavia Yhdysvaltain laivaston aluksia:


title: USS Cincinnati

text: USS Cincinnati voi tarkoittaa seuraavia Yhdysvaltain laivaston aluksia:


title: Camille Couture

text: Camille Couture (23. helmikuuta 1876 Loretteville – 27. kesäkuuta 1961 Montreal) oli kanadalainen viulisti, viulunrakentaja ja musiikkipedagogi. Hän opiskeli viulunsoittoa seitsemän vuoden ajan Jean Duquetten johdolla Montrealissa. Vuonna 1899 hän lähti Eurooppaan jatkamaan opiskelua.


title: Camille Couture

text: Couture teki debyyttinsä sooloviulistina Chaud-Fontainessa ja piti useita konsertteja Liègessä. Hän kuitenkin suosi opetustehtäviä uravalintanaan. Hän oli muun muassa Prix d'Europe -tapahtuman tuomariston jäsenenä ja opetti Gladys Chesteriä, Russell E. Chesteriä, John Charukia, Georges Codlingia, Arthur Davisonia, Jean Deslauriersia, Conrad Letendreä, Lucien Martinia, Roland Poissonia, Ruth Pryceä, Marielle Provostia sekä Rhoda Simpsonia.


title: Camille Couture

text: Couture rakensi muiden muassa Jacques Thibaud'n, Adolfo Bettin, Jan Kubelíkin, Max Rosenin ja Eugène Ysaÿen viulut.


title: Kalidiatou Niakaté

text: Kalidiatou Niakaté (s. 15. maaliskuuta 1995 Aubervilliers) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa vuonna 2015. Hän voitti maailmanmestaruuden Saksan kisoissa 2017. Seuratasolla hän edustaa Nantes LAH:ta, jonne hän siirtyi Issy Paris Handista vuonna 2017.


title: Mirkku Kullberg

text: Mirkku Kullberg (s. 1962) on suomalainen yritysjohtaja, joka on toiminut Artekin ja Turkisliike Grünsteinin toimitusjohtajana, Nanson brändijohtajana sekä Artekin vuonna 2013 ostaneen sveitsiläisen Vitran kuluttajaliiketoiminnan johtajana. Vuoden 2016 alusta kesään 2018 hän toimi hotelliketju Kämp Groupin markkinointijohtajana. Hän istuu Saga Fursin ja Alvar Aalto -säätiön hallituksessa.


title: Mirkku Kullberg

text: Kullberg on naimisissa valokuvaaja Ola Kolehmaisen kanssa.


title: Astride N’Gouan

text: Astride N’Gouan (s. 9. heinäkuuta 1991 Saint-Denis) on ranskalainen käsipalloilija. Hän on Ranskan maajoukkueen pelaajana voittanut maailmanmestaruuden Saksan kisoissa 2017. Seuratasolla hän on edustanut muun muassa Issy Paris Handia, Toulon Saint-Cyriä ja Brest Bretagne HB:tä.


title: Lucy Doraine

text: Lucy Doraine (alun perin "Ilona Kovács"; 22. toukokuuta 1898 Budapest – 14. lokakuuta 1989 Los Angeles) oli unkarilainen elokuvanäyttelijä ja ohjaaja Michael Curtizin ensimmäinen vaimo (1918–1923).


title: Lucy Doraine

text:
Lucy Dorainen ensimmäiset elokuvaroolit olivat vuosina 1914–1918 Unkarissa hänen tulevan miehensä ohjaamissa filmeissä. Ensimmäisen maailmansodan jälkeen he jatkoivat filmituotantoa Saksassa ja Itävallassa. Tällöin syntyivät mykkäelokuvat "Die Dame mit dem schwarzen Handschuh" (1919), "Der Stern von Damaskus" (1920), "Labyrinth des Grauens / Wege des Schreckens" (1921) ja kaikkein tunnetuimpana "Sodom und Gomorrah" (1922). Avioeronsa 1923 jälkeen Doraine sai elokuvarooleja muilta saksalaisilta ohjaajilta. Vuoden 1928 "Ruhtinatar maanpaossa" ("Adoration", 1928) oli hänen ensimmäinen äänielokuvansa ja Yhdysvalloissa tehty filmiroolinsa. Siinä käytettiin Vitaphone-nimistä äänentallennusta.
Äänielokuvan yleistyminen tyrehdytti kuitenkin Lucy Dorainen uran.


title: Orlane Kanor

text: Orlane Kanor (s. 16. kesäkuuta 1997) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa kesäkuussa 2017. Hän voitti maailmanmestaruuden Saksan kisoissa 2017. Seuratasolla hän edustaa Metz Handballia. Hänen kaksossiskonsa Laura Kanor on myös käsipalloilija.


title: Lili Damita

text: Lili Damita (alun perin "Lilliane Carré"; 10. heinäkuuta 1905 Blaye – 21. maaliskuuta 1994 Palm Beach, Florida) oli ranskalainen elokuvanäyttelijä ja ohjaaja Michael Curtizin toinen vaimo (1925–1926) sekä näyttelijä Errol Flynnin ensimmäinen vaimo (1935–1942).


title: Lili Damita

text: Lili Damitan ensimmäinen elokuvarooli oli ranskalaisessa lyhytfilmissä "La voyante" (1923). Sen jälkeen hän näytteli Saksassa mykkäfilmeissä "Das Spielzeug von Paris" (1925), "Man spielt nicht mit der Liebe" (1926) und "Fiaker Nr. 13" (1926). Seuraavaksi hän teki muutamia filmirooleja Yhdysvalloissa. Äänielokuvan tulo päätti ennenaikaisesti hänen uransa 1930-luvun alussa.


title: Lili Damita

text: Damitan ja Flynnin avioliitto oli usein aikansa viihdeuutisten aiheena. Heidän vuonna 1941 syntynyt poikansa Sean Flynn oli ammatiltaan valokuvaaja. Hän katosi selittämättömällä tavalla aikuisiällä vuonna 1970.


title: Stakyoosi

text: Stakyoosi (CHO) on oligosakkarideihin kuuluva orgaaninen yhdiste, jota esiintyy useissa kasveissa. Stakyoosin rakenne koostuu kahdesta galaktoosiyksiköstä, jotka ovat sitoutuneet glukoosiin ja fruktoosiin.


title: Stakyoosi

text: Stakyoosia esiintyy lukuisissa kasveissa, erityisesti niiden juurissa, lehdissä ja siemenissä. Runsaasti yhdistettä on hernekasveissa. Ensimmäisen kerran stakyoosi eristettiin mukulapähkämöstä ("Stachys tuberifera"). Kasveissa stakyoosin tehtävä on toimia hiilihydraattien varastomuotona ja muotona, joka on suhteellisen helposti siirrettävissä kasvinosasta toiseen. Tämän lisäksi sillä on kasvin kylmänkestävyyttä ja kuivuudenkestävyyttä lisääviä ominaisuuksia. Kasvit muodostavat stakyoosia raffinoosista ja galaktinolista glykosyylitransferaaseihin kuuluvan entsyymin stakyoosisyntaasin katalysoimana.


title: Stakyoosi

text: Stakyoosi on optisesti aktiivinen yhdiste ja sen ominaiskiertokyky vesiliuoksessa on +149°.


title: USS San Francisco (C-5)

text: USS San Francisco (runkonumero C-5 ja CM-2) oli Yhdysvaltain laivaston vuonna 1889 vesille laskettu panssarikansiristeilijä.


title: USS San Francisco (C-5)

text: Alus tilattiin 3. maaliskuuta 1887 Union Iron Worksiltä San Franciscosta Kaliforniasta, missä köli laskettiin 14. elokuuta 1888. Alus laskettiin vesille 26. lokakuuta 1889 kumminaan neiti Edith W. Benham ja otettiin palvelukseen 15. marraskuuta 1890 päällikkönään William T. Sampson.


title: USS San Francisco

text: USS San Francisco voi tarkoittaa seuraavia Yhdysvaltain laivaston aluksia:


title: Angela Hewitt

text: Angela Mary Hewitt OC, OBE (s. 26. heinäkuuta 1958 Ottawa, Ontario) on kanadalainen pianisti.


title: Angela Hewitt

text: Hewitt on englantilaissyntyisen katedraaliurkuri Godfrey Hewittin tytär. Hän varttui Ottawassa, aloitti pianon soittamisen kolmevuotiaana ja sai ensimmäisen stipendinsä viiden vuoden iässä. 9-vuotiaana hän piti ensimmäisen resitaalinsa Toronton kuninkaallisessa musiikkikonservatoriossa, jossa hän opiskeli Earle Mossin ja Myrtle Guerreron johdolla vuosina 1964–73. Hän opiskeli myös viulunsoittoa Walter Prystawskin johdolla 1970–74, nokkahuilunsoittoa sekä tanssimista ja suoritti opintoja Ranskassa ja Ottawan yliopistossa. Hän asui vuosina 1978–85 Ranskassa.


title: Angela Hewitt

text: Hewittin kansainvälinen ura käynnistyi kansainvälisen Bach-kilpailun voitosta Torontossa toukokuussa 1985. Palkinnon osana Hewittille tuli mahdollisuus julkaista sooloalbumi Deutsche Grammophon -levymerkillä. Hän teki tuona vuonna myös Lontoon-debyyttinsä Wigmore Hallissa; New Yorkissa hän oli debytoinut jo 1984. Vuonna 1987 Hewitt esitti kaikki Maurice Ravelin soolopianoteokset Lontoossa ja Kanadassa. Hänen merkittäviin esiintymisiinsä lukeutuvat kaikkien Johann Sebastian Bachin preludien ja fuugien tulkinnat vuodelta 2000. Vuonna 2005 Hewitt oli perustamassa Trasimeno-musiikkijuhlia Italian Umbriassa.


title: Angela Hewitt

text: Hewitt on myös levyttänyt Bachin tuotantoa Hyperion Recordsille. Hänen muita levytysprojektejaan ovat olleet Robert Schumannin pianoteosten ja Ludwig van Beethovenin sonaattien tulkinnat. "Guardian" on pitänyt Hewittiä aikansa johtavana Bach-pianistina, mutta hän on tulkinnut myös muiden muassa François Couperinin ja Olivier Messiaenin teoksia. Kanadalaisista säveltäjistä Hewitt on esittänyt Barbara Pentlandin, Oskar Morawetzin, Gary Kuleshan, Patrick Cardyn, David McIntyren ja Alexina Louien teoksia. Säveltäjät Steven Gellman ja Gary Hayes ovat omistaneet teoksiaan hänelle. Hewitt on asunut pääasiassa Lontoossa vuodesta 1985, mutta hänellä on asunnot myös Ottawassa ja Umbriassa.


title: Angela Hewitt

text: Hewitt on saanut levytyksistään monia tunnustuksia, kuten Juno-palkintoja.


title: USS Atlanta (1884)

text: USS Atlanta oli Yhdysvaltain laivaston vuonna 1884 vesille laskettu panssarikansiristeilijä.


title: USS Atlanta (1884)

text: Alus tilattiin osana niin kutsuttuja ABCD-aluksia John Roach and Sonsilta Chesteristä Pennsylvaniasta, missä köli laskettiin 8. marraskuuta 1883. Alus laskettiin vesille 9. lokakuuta 1884 kumminaan presidentti Abraham Lincolnin pojantytär ja sotaministeri Robert Todd Lincolnin tytär neiti Jessie Lincoln ja otettiin palvelukseen 19. heinäkuuta 1886 päällikkönään Francis M. Bunce.


title: USS Atlanta

text: USS Atlanta voi tarkoittaa seuraavia Yhdysvaltain laivaston aluksia:


title: Cléopâtre Darleux

text: Cléopâtre Darleux (s. 1. heinäkuuta 1989 Mulhouse) on ranskalainen käsipalloilija, pelipaikaltaan maalivahti. Hän pelasi Ranskan maajoukkueessa ensimmäisen maaottelunsa lokakuussa 2008. Hän osallistui vuonna 2012 Lontoon olympialaisiin, joissa Ranska sijoittui viidenneksi. Hän voitti maailmanmestaruuden Saksassa 2017. Seuratasolla Darleux on edustanut kotimaansa seurojen lisäksi tanskalaista Viborg HK:ta. Kaudella 2017–2018 hän edustaa Brest Bretagne HB:tä.


title: Frankie Edgar

text: Frank James Edgar (s. 16. lokakuuta 1981 Toms River, New Jersey) on yhdysvaltalainen vapaaottelija. Hän oli UFC:n kevytsarjan mestari vuosien 2010–2012 aikana. Edgar on otellut myös höyhensarjan mestaruudesta kahdesti, mutta hävisi molemmilla kerroilla José Aldolle.


title: Patricia Collinge

text: Patricia Collinge, alk. Eileen Cecilia Collinge (20. syyskuuta 1892 Dublin, Ison-Britannian ja Irlannin yhdistynyt kuningaskunta – 10. huhtikuuta 1974 New York, New York, Yhdysvallat) oli irlantilaissyntyinen yhdysvaltalainen näyttelijä ja kirjailija. Hän aloitti uransa Lontoossa, mutta muutti vuonna 1908 Yhdysvaltoihin. Siellä hän teki pitkän uran Broadwayllä ja käsikirjoitti itse myös yhden näytelmän. Collinge näytteli urallaan seitsemässä elokuvassa ja teki uransa loppuvaiheissa myös useita televisiorooleja. Elokuvasta "Nainen ei armoa antanut" hän oli ehdokkaana parhaan naissivuosan Oscar-palkintoon.


title: Patricia Collinge

text: Eileen Cecilia Collinge syntyi Dublinissa 1892. Hän käytti urallaan etunimeä Patricia. Hänen isänsä Frederick Collinge oli englantilainen kirkkomusiikin säveltäjä ja äitinsä Emma Russell irlantilainen kodinhoitaja. Eileenillä oli kaksi pikkuveljeä.


title: Patricia Collinge

text: Collinge kävi koulunsa Dublinissa, ja näyttämäuransa hän aloitti vuonna 1904 Lontoon Garrick Theatressa. Hänen ensimmäinen näytelmänsä oli "Little Black Sambo and Little White Barbara". Koko Collingen perhe muutti Yhdysvaltoihin, Patricia tuli äitinsä kanssa syyskuussa 1908. Hän teki teatteridebyyttinsä New Yorkissa jo kolme kuukautta myöhemmin.


title: Patricia Collinge

text: Läpimurtonsa Collinge teki 24-vuotiaana, kun hän näytteli Eleanor H. Porterin lastenkirjojen 12-vuotiasta päähahmoa Pollyannaa. Hän oli Pollyanna ensin elokuussa 1915 Chicagossa, ja sitten hän näytteli vuoden 1916 jälkimmäisellä puoliskolla hahmoa 112 esityksessä New Yorkin Hudson Theatressa ja lopulta vei näytöksen kiertueelle 1917–1918.


title: Patricia Collinge

text: Collingen seuraava huippurooli oli vuonna 1919 "Tillie"-näytelmään päähenkilönä. Vaikka hän oli noussut teatterialan tähtinäyttelijöiden joukkoon, hän näytteli urallaan myös useissa sivuosissa. Collingen viimeisiä näytelmiä, joissa hän näytteli perinteistä sankaritarta pääroolissa, olivat vuoden 1933 "Another Language" ja vuoden 1935 "To See Ourselves". Jälkimmäisen tuotannon epäonnistuttua Collinge vetäytyi alalta useammaksi vuodeksi.


title: Patricia Collinge

text: Collinge kirjoitti itse vuonna 1938 esitetyn näytelmän "Dame Nature", joka oli sovitus ranskalaisesta näytelmästä. Hän kirjoitti myös novelleja "The New Yorker" -lehteen. Collingen ura näyttelijä jatkui vuonna 1939, kun Herman Shumlin oli lähettänyt hänelle "The Little Foxes" -näytelmän käsikirjoituksen. Se sai ensi-iltansa helmikuussa 1939, ja sitä esitettiin yli vuoden samassa teatterissa.


title: Patricia Collinge

text: Collinge ja muut "The Little Foxes" -näytelmän näyttelijöistä palasivat rooleihinsa sen elokuvaversiossa. "Nainen ei armoa antanut" (1941) oli Collingen ensimmäinen elokuva. Hän sai roolistaan parhaan naissivuosan Oscar-ehdokkuuden. Seuraavaksi hän näytteli Alfred Hitchcockin "Epäilyksen varjossa" (1943), Edward Dmytrykin "Tender Comradessa" (1943) ja Sam Woodin elokuvassa "Casanova järjestää kaiken".


title: Patricia Collinge

text: Collingen viimeinen Broadway-menestys oli Henry Jamesin novellista näyttämölle sovitettu "The Heiress". Valkokankaalla hän näytteli vuonna 1951 elokuvassa "Teresa – italiatar" ja vuonna 1952 elokuvassa "Washington Story". Collingen viimeinen näyttämörooli oli Ethel Barrymore -teatterissa joulukuussa 1952 esitetyssä "I’ve Got Sixpence" -näytelmässä.


title: Patricia Collinge

text: Collingen viimeinen teatterielokuva oli "Nunnan tarina" (1959), jossa hänellä oli pieni rooli. Samana vuonna hän julkaisi novellikokoelmansa "The Small Mosaics of Mr. and Mrs. Engel". Tämän jälkeen hän teki vielä joitaikin televisiorooleja vuoteen 1967 saakka. Hän esiintyi muun muassa useita kertoja "Alfred Hitchcock esittää"- ja "The Alfred Hitchcock Hour" -televisiosarjoissa.


title: Patricia Collinge

text: Collinge oli naimisissa James Smithin kanssa. He avioituivat vuonna 1921. Collinge kuoli huhtikuussa 1974, ja hänen miehensä kuoli kymmenen kuukautta myöhemmin. Patricia Collinge on haudattu Nantucketiin samalla hautausmaalle kuin hänen vanhempansa ja äidinäitinsä.


title: USS Chicago (1885)

text: USS Chicago (runkonumerot CA_14, CL-14 ja IX-5) oli Yhdysvaltain laivaston vuonna 1885 vesille laskettu panssarikansiristeilijä.


title: USS Chicago (1885)

text: Alus tilattiin 3. maaliskuuta 1883 osana niin kutsuttuja ABCD-aluksia John Roach and Sonsilta Chesteristä, missä köli laskettiin 29. joulukuuta 1883. Alus laskettiin vesille 5. joulukuuta 1885 kumminaan Edith Cleborne ja otettiin palvelukseen 17. huhtikuuta 1889 päällikkönään Henry Bellows Robeson.


title: USS Chicago (1885)

text: Alus luokiteltiin 17. heinäkuuta 1920 raskaaksi risteilijäksi runkonumerolla CA-14.


title: USS Chicago

text: USS Chicago voi tarkoittaa seuraavia Yhdysvaltain laivaston aluksia:


title: Sara Danius

text: Sara Maria Danius (s. 5. huhtikuuta 1962 Täby) on ruotsalainen esseisti ja kirjallisuustieteen professori Tukholman yliopistossa.


title: Sara Danius

text: Hänen tutkimuksensa koskee kirjallisuuden ja yhteiskunnan välistä suhdetta Gustave Flaubertin, Marcel Proustin ja James Joycen kaltaisten kirjailijoiden tuotannossa sekä marxistista kirjallisuuskritiikkiä.


title: Sara Danius

text: Hänet valittiin vuonna 2013 jäseneksi Ruotsin akatemiaan. Daniuksesta tuli vuonna 2015 Ruotsin akatemian pysyvä sihteeri.


title: Sara Danius

text: Danius nimitettiin Ruotsin Akatemian jäseneksi maaliskuussa 2015. Sai tuolin numero 7, saman jolla aikoinaan istui myös Selma Lagerlöf.


title: Sara Danius

text: 1. kesäkuuta 2015 hänestä tuli Akatemian pysyvä sihteeri, ensimmäinen nainen koskaan kyseisessä roolissa. Sara Danius erosi tehtävästään 12. huhtikuuta 2018 ja ilmoitti samalla, ettei hän enää tule osallistumaan Akatemian työhön.


title: Cincinnati-luokka

text: Cincinnati-luokka oli kahden 1890-luvun alussa valmistetun Yhdysvaltain laivaston panssarikansiristeilijän muodostama alusluokka.


title: Montgomery-luokka

text: Montgomery-luokka oli kolmen 1890-luvun alussa valmistetun Yhdysvaltain laivaston panssaroimattoman risteilijän muodostama alusluokka.


title: USS Porter (DDG-78)

text: USS Porter (runkonumero DDG-78) on Yhdysvaltain laivaston Arleigh Burke -luokan ohjushävittäjä.


title: USS Porter (DDG-78)

text: Alus tilattiin Ingalls Shipbuildingilta Pascagoulasta Mississipistä, missä köli laskettiin 2. joulukuuta 1996. Alus laskettiin vesille 12. marraskuuta 1997 kumminaan amiraali Jay L. Johnsonin puoliso rouva Garland H. Johnson ja otettiin palveluskäyttöön 20. maaliskuuta 1999 Port Canaveralissa Floridassa päällikkönään Kenneth V. Spiro, Jr.


title: USS Porter (DDG-78)

text: Alus lähti Norfolkin laivastotukikohdasta Virginiasta ensimmäiseen operaatioonsa marraskuussa 2000 "USS Harry S. Trumanin" laivasto-osaston mukana tukemaan operaatio Southern Watchia. Alus palasi kotisatamaansa toukokuussa 2001.


title: USS Porter (DDG-78)

text: Alus lähti 6. tammikuuta 2003 kotisatamasta osana lentotukialus "USS Theodore Rooseveltin" taisteluosastoa, joka ensin osallistui Puerto Ricon harjoitusalueella COMPTUEX-harjoitukseen. Alus laukaisi 21. maaliskuuta Tomahawk-ohjuksiaan Yhdysvaltain laivaston ja sen liittolaisten ampuessa risteilyohjuksia Irakiin. Alus palasi heinäkuussa Norfolkiin tuettuun Iragi Freedom ja Enduring Freedom operaatioita Välimerellä.


title: USS Porter (DDG-78)

text: Alus lähti 2. huhtikuuta Rotan laivastoasemalta Espanjasta viidennelle purjehdukselleen. Alus kiinnittyi 7. huhtikuuta Jetee du Hometiin Cherbourgissa Ranskassa aloittaen nelipäiväisen laivastovierailun. Matkatessaan pohjoiseen alus läpäisi 12. huhtikuuta Doverinsalmen ja edelleen Ison-Beltin etelään 14. huhtikuuta. Alus kiinnittyi 18. huhtikuuta Melkin laituriin Helsingin Länsisatamassa aloittaen laivastovierailun.


title: Margarita Louis-Dreyfus

text: Margarita Louis-Dreyfus (o.s. "Bogdanova"; s. ) on syntyjään venäläinen, sittemmin sveitsiläistynyt yritysjohtaja, perijätär ja miljardööri. Hän on edesmenneen Robert Louis-Dreyfusin (1946–2009) toinen vaimo, joka peri puolisonsa jälkeen 60 prosenttia Louis Dreyfus Companysta. Vuonna 2012 uutisoitiin Margarita Louis-Dreyfusin kasvattaneen omistusosuuttaan sittemmin 65 prosenttiin ostamalla joitain sukulaisiaan pois perheyhtiöstä. Maaliskuussa 2018 yhdysvaltalainen talousjulkaisu Forbes arvioi hänen varallisuudekseen 5,4 miljardia dollaria. Talousjulkaisu Fortune luokitteli hänet maailman 44. vaikutusvaltaisimmaksi naiseksi vuoden 2017 Most Powerful Women -listallaan.


title: Margarita Louis-Dreyfus

text: Perheyhtiö Louis Dreyfus Companyn perustaja oli ranskalainen liikemies Léopold Louis-Dreyfus (1833–1915). Yhtiö on The Guardianin mukaan maailman suurimpia maataloustuotteiden kauppiaita ja maailman suurin puuvillan ja riisin kauppias sekä toiseksi suurin sokerikauppias. Yhtiön liikevaihto oli 51 miljardia Yhdysvaltain dollaria vuonna 2016. Yhtiötä hallitaan nykyisin hollantilaisen holdingyhtiön välityksellä. Vuonna 2016 Margarita Louis-Dreyfusin omistusosuus holdingyhtiöstä oli 81 prosenttia; holdingyhtiön omistus on toteutettu vuorostaan Liechtensteiniin rekisteröidyn Akira-säätiön välityksellä. Suvun muiden osakkaiden kanssa päästiin vuonna 2017 sopuun perheyhtiön 17 prosentin vähemmistöosuuden ostamisesta Louis-Dreyfusin hallintaan.


title: Margarita Louis-Dreyfus

text:
Margarita Louis-Dreyfus peri myös jalkapallojoukkue Olympique de Marseillen enemmistöomistajuuden, mutta luopui siitä loppukesällä 2016 tehdyllä kaupalla. Hänelle jäi yhä 5 prosentin omistusosuus.
Margarita Bogdanova syntyi Neuvostoliiton Leningradissa vuonna 1962. Hänen vanhempansa menehtyivät junaonnettomuudessa tytön ollessa 7-vuotias. Lapsen kasvatusvastuu siirtyi hänen isoisälleen. Bogdanova opiskeli lakia Moskovan valtionyliopistossa ja taloustieteitä Leningradin rahoituksen ja kauppatieteiden instituutissa (nyk. osa Pietarin kauppatieteiden valtionyliopistoa, UNECON). Hän oli 1980-luvulla jonkin aikaa naimisissa sveitsiläisen vaihto-oppilaan kanssa ja työskenteli Laytron AG:n palveluksessa piirilevykomponenttien myyjänä. Hän tapasi Robert Louis-Dreyfusin vuonna 1988 ja solmi avioliiton vuonna 1992. Louis-Dreyfusilla on kolme poikaa tästä avioliitosta. Vuonna 2016 hän sai kaksoistyttäret uuden kumppaninsa, pankkiiri Philipp Hildebrandin kanssa.


title: Margarita Louis-Dreyfus

text: Louis-Dreyfus toimii sveitsiläisen, vuonna 2015 perustetun lasten jalkapalloharrastusta tukevan UEFA Foundation for Children -säätiön hallituksessa (Trustee). Hän on myös hyväntekeväisyyssäätiö Louis Dreyfus Foundationin perustaja ja johtaja.


title: Käsipallon naisten maailmanmestaruuskilpailut 2003

text: Vuoden 2003 naisten käsipallon maailmanmestaruuskilpailut järjestettiin Kroatiassa 2.–14. joulukuuta. Kilpailuihin osallistui 24 joukkuetta. Mestaruuden voitti Ranska, hopealle sijoittui Unkari ja pronssia sai Etelä-Korea. Turnauksen paras maalintekijä oli 97 maalia tehnyt Unkarin Bojana Radulovics. Tähdistöjoukkueeseen valittiin ranskalaisista Valérie Nicolas ja Isabelle Wendling, unkarilaisista Anita Görbicz ja Bojana Radulovics sekä Etelä-Korean Woo Sun-Hee, Ukrainan Olena Tsygitsa ja Slovenian Tanja Oder.


text: Ranska – Unkari 32–29


text: Etelä-Korea – Ukraina 31–29


text: Stéphanie Cano, Joanne Dudziak, Myriame Said Mohamed, Isabelle Cendier Ajaguin, Sophie Herbrecht, Estelle Vogein, Leila Lejeune, Isabelle Wendling, Sandrine Delerce, Myriam Korfanty, Mélinda Jacques, Stéphanie Ludwig, Nodjialem Myaro, Valérie Nicolas, Véronique Pecqueux-Rolland, Raphaëlle Tervel. Päävalmentaja Olivier Krumbholz.


Luettelo suomalaisten voittamista Formula 1 -osakilpailuista sisältää kaikki suomalaisten voittamat Formula 1-sarjan osakilpailut. Ensimmäinen suomalainen osakilpailuvoittaja oli Keke Rosberg voittaessaan Sveitsin osakilpailun 29. elokuuta 1982 Dijon-Prenoisin radalla Ranskassa. Edellinen suomalainen osakilpailuvoitto on Kimi Räikkösen voitto USA:n osakilpailusta 21. lokakuuta 2018.


title: Luettelo suomalaisten voittamista Formula 1 -osakilpailuista

text: Eniten voittoja suomalaisista on saavuttanut Kimi Räikkönen, joka on voittanut urallaan 21 osakilpailua. Yhteensä suomalaisvoittajia on ollut viisi.


title: Gustaf Gustafsson

text: Gustaf Gustafsson voi tarkoittaa ainakin seuraavia henkilöitä:


title: Joaquim Forn

text: Joaquim Forn i Chiariello (s. 1964 Barcelona) on katalonialainen poliitikko. Hän toimi Katalonian aluehallinnon sisäministerinä Carles Puigdemontin johtamassa hallituksessa, joka järjesti 1. lokakuuta 2017 kansanäänestyksen Katalonian itsenäistymisestä. Espanja nosti kansanäänestyksen järjestämisen takia kaikkia Katalonian hallituksen ministereitä vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Syytteitten seurauksena viisi ministeriä (Carles Puigdemont, Antoni Comín, Lluís Puig, Meritxell Serret ja Clara Ponsatí) lähtivät maanpakoon Belgiaan. Myös Forn, Dolors Bassa ja Meritxell Borràs lähtivät aluksi Belgiaan, mutta palasivat myöhemmin Espanjaan oikeuden kuultaviksi. Lopulta yhteensä kahdeksan Espanjassa oikeuden kuultaviksi mennyttä ministeriä (Fornin, Bassan ja Borràsin lisäksi Oriol Junqueras, Jordi Turull, Raül Romeva, Josep Rull ja Carles Mundó) määrättiin tutkintavankeuteen 2. marraskuuta 2017. Jo aiemmin tutkintavankeuteen oli määrätty kahden kansanäänestystä ajaneen kansalaisjärjestön puheenjohtajat Jordi Sànchez ja Jordi Cuixart.


title: Joaquim Forn

text: Uusissa Katalonian parlamenttivaaleissa 21. joulukuuta 2017 yhä vankilassa ollut Forn valittiin Katalonian parlamenttiin Puigdemontinkin edustamalta keskustaoikeistolaisen Junts per Catalunya -vaaliliiton listalta. 23. tammikuuta 2018 Forn ilmoitti luopuvansa kansanedustajan paikastaan uskottuaan sen voivan helpottaa hänen puolustustaan ja vapautumistaan vankilasta. Espanjan korkeimman oikeuden tuomari Pablo Llarena päätti kuitenkin 2. helmikuuta 2018, että Forn pysyy yhä tutkintavankeudessa vedoten "rikoksen uusimisriskin" olemassaoloon kansanedustajan paikasta luopumisesta huolimatta.


title: Joaquim Forn

text: Fornin perheenjäsenet ja asianajaja ovat raportoineet henkisestä kidutuksesta ja muusta epäasiallisesta kohtelusta 2. marraskuuta 2017 tapahtuneen kuljetuksen aikana tuomioistuimesta vankilaan. Ministerit joutuivat istumaan koko kuljetuksen ajan käsiraudoissa kädet selän takana ilman turvavöitä auton ajaessa kovaa vauhtia, minkä seurauksena he saivat ruhjeita. Lisäksi heille soitettiin nöyryyttämistarkoituksessa Espanjan kansallislaulua monta kertaa peräkkäin kuljetuksen aikana, ja vankilaan saavuttaessa jotkut heistä pakotettiin riisuuntumaan ja heille tehtiin ruumiintarkastus, jollainen tehdään yleensä vain huumekauppiaille, joitten oletetaan yrittävän salakuljettaa huumeita vankilaan. Helmikuussa 2018 uutisoitiin, että Fornia pidetään vankilassa kylmässä sellissä ilman lämmitystä. Maaliskuussa 2018 Fornilta ilmoitettiin löytyneen rutiinilääkärintarkastuksessa tuberkuloosibakteeri, joka ei ollut kuitenkaan aiheuttanut hänelle oireita, eikä voitu vahvistaa, oliko hän saanut tartunnan vankilassa vai mahdollisesti jo lapsuudessaan. Niin vankilan oma lääkäri kuin kaikki muutkin asiassa konsultoidut lääkärit suosittelivat Fornille antibioottihoitoa ja sen toteuttamista vankilaympäristön ulkopuolella. Espanjan valtionsyyttäjä päätti kuitenkin vastoin lääkärien suosituksia, ettei Fornia päästetä hoidon ajaksi pois vankilasta.


title: Columbia-luokka (risteilijä)

text: Columbia-luokka oli kahden 1890-luvulla valmistetun Yhdysvaltain laivaston panssarikansiristeilijän muodostama alusluokka.


title: Pyhän Martin kirkko

text: Pyhän Martin kirkko voi tarkoittaa seuraavia:


title: Gunvor Helander

text: Gunvor Helander (s. 12. huhtikuuta 1941) on suomalainen kirkkomuusikko ja lähetystyöntekijä, koulutukseltaan kanttori. Hän oli Suomen Lähetysseuran musiikkisihteeri vuodesta 1975 alkaen. Hän oli vuonna 1986 uutta virsikirjaa laatineen virsikirjakomitean jäsen . Hänen kääntämänsä virsi on norjalaisessa "Salmer 1997".


title: Gunvor Helander

text: Helander perusti 1974 ruotsinkielisen Furahakören-kuoron, ja hän on suunnitellut muun muassa Raision Pyhän Martin kirkon urut, jotka ovat vuodelta 1972.


title: Alexina Louie

text: Alexina Louie (s. 1949 Vancouver) on kanadalainen säveltäjä. Hän on yksi maansa esitetyimmistä säveltäjistä. Hän aloitti pianonsoiton opintonsa seitsemän vuoden iässä, ja hänen opettajiensa joukossa olivat Cortland Hultberg, Robert Erickson ja Pauline Oliveros. Hän suoritti opintojaan sekä Kanadassa että Yhdysvaltain Kaliforniassa.


title: Alexina Louie

text: Louiella on kiinalaista taustaa, ja hän yhdistelee persoonallisessa tyylissään lännen ja idän vaikutteita. Hänen teostensa joukossa ovat "O Magnum Mysterium: In Memoriam Glenn Gould", jonka esitti vuonna 1993 ja seuraavana vuonna Leonard Slatkinin johtama St. Louisin sinfoniaorkesteri, sekä tunnin kestoinen "Gallery Fanfares, Arias and Interludes", joka myös kantaesitettiin vuonna 1993.


title: Alexina Louie

text: Louie on saanut monia palkintoja ja tunnustuksia, kuten vuonna 1988 Juno-palkinnon parhaasta klassisesta sävellyksestä (teoksesta "Songs of Paradise"). Vuonna 1986 eli kanadalaisen musiikin kansainvälisenä juhlavuotena Kanadan musiikkineuvosto nimesi Louien vuoden säveltäjäksi. Louie on ollut aktiivinen myös nykytaidemusiikin arvostuksen edistämistyössä.


title: Cortland Hultberg

text: Cortland Hultberg (5. syyskuuta 1931 Chicago – 3. tammikuuta 2002 White Rock, Brittiläinen Kolumbia) oli kanadalainen säveltäjä, kuoronjohtaja ja musiikkipedagogi.


title: Cortland Hultberg

text: Hultberg valmistui Illinoisissa "Master of Science" -arvolla musiikkipedagogiikassa vuonna 1954. Hänestä tuli myös musiikin maisteri Arizonassa vuonna 1958. Hän teki ensimmäisen esiintymisensä 1948 ja johti armeijakuoroja 1950-luvun puolenvälin tienoilla. Hän muutti vuonna 1959 Kanadaan, jossa hän johti Brittiläisen Kolumbian yliopiston elektronisen musiikin studiota vuodesta 1965 ja toimi musiikin teorian sekä sävellyksen professorina vuosina 1970–93. Hän myös perusti saman yliopiston kamarilaulajien kuoron sekä oman kamarikuoronsa, Phoenixin.


title: Cortland Hultberg

text: Hultbergin sävellyksiin lukeutuvat usein julkisissa kouluissa laulettu "Fog", "3 Songs" kuorolle, musiikki "Oedipus Rex" -näytelmään (1974–75) ja "Concerto Grosso" huilulle, oboelle, kahdelle käyrätorvelle, fagotille ja orkesterille. Hän myös sovitti musiikkia kuorolle.


title: W. H. Williams

text: William Henry (W. H.) Williams, kirjailijanimi Marc Brody, (k. 1986) oli australialainen kirjailija


title: W. H. Williams

text: Williams kirjoitti omalla nimellään W. H. Williams sotaromaaneja ja kirjailijanimellä Marc Brody kioskikirjallisuutta, joita on julkaistu suomeksi sarjanimellä "Marc Brody".


title: W. H. Williams

text: Williams oli toisen maailmansodan aikaisten Australian joukkojen julkaiseman lehden Tobruk Truth: The Dinkum Oil toimittaja, ja 1950-luvulla hän toimitti tabloidlehteä Melbourne Truth.


title: W. H. Williams

text: Williams käytti Brody-kirjoissa yhdysvaltalaisia aiheita ja slangia. Australialaisen alan tutkijan Toni Johnson-Woodsin mukaan aiemmin roskana pidettyä lajityyppiä on alettu arvostaa keräilijöiden keskuudessa, joskin paljon on ehtinyt tuhoutua, kuten hän sanoo.


title: W. H. Williams

text: Brody-romaanien pohjalta on tehty kolme numeroa sarjakuvamukaelmia nimellä "Marc Brody Illustrated".


title: Égkomi

text: Égkomi () voi viitata seuraaviin paikkoihin Kyproksella:


title: Égkomi (Nikosia)

text: Égkomi () on kaupunki ja kunta (Δήμος Έγκωμης, "Dímos Égkomis") Nikosian alueella Kyproksen tasavallassa Kyproksen saarella. Se kuuluu Nikosian esikaupunkeihin, ja sen väkiluku on (2011).


title: Égkomi (Nikosia)

text: Égkomissa sijaitsee muun muassa Nikosian yliopisto sekä useita suurlähetystöjä. Nikosian Égkomia ei tule sekoittaa Famagustan lähellä sijaitsevaan pienempään Égkomin kylään, joka tunnetaan ennen kaikkea pronssikautisen kaupungin arkeologisena kohteena (usein translitteroituna "Enkomi").


title: Luettelo Kyproksen kunnista

text: Tämä on luettelo Kyproksen kunnista (, ). Vain osa kunnista on Kyproksen tasavallan tunnustamia ja niistäkin vain osa sen hallinnassa. Osa kunnista on puolestaan Pohjois-Kyproksen turkkilaisen tasavallan hallinnassa, ja niistä osa vain sen omaa hallintoaan varten perustamia.


title: Luettelo Kyproksen kunnista

text: Kuntien lisäksi Kyproksen paikallishallintoon kuuluu itsenäisiä (kylä)yhdyskuntia ("koinótita").


title: Luettelo Kyproksen kunnista

text: Kyproksen tasavallan tunnustamat kunnat on perustettu Kyprokselle ennen saaren jakaantumista vuonna 1974 tai Kyproksen tasavallan hallinnassa olevalle alueelle tämän jälkeen. Kaikki nämä kunnat ovat "de jure" Kyproksen tasavallan kuntia, mutta osa niistä sijaitsee "de facto" Pohjois-Kyproksen alueella. Pohjois-Kyproksen hallinnassa olevien kuntien väkilukua ei ole laskettu mukaan Kyproksen tasavallan väestötilastoihin, vaikka ne kuuluvat virallisesti tasavaltaan.


title: Luettelo Kyproksen kunnista

text: Kyproksen tasavallan tunnustamien kuntien lisäksi Turkin miehittämällä Pohjois-Kyproksen alueella on myös pelkästään sen omassa aluehallinnossa käytettyjä kuntia. Ne on perustettu Pohjois-Kyproksen alueelle vuoden 1974 jälkeen.


title: Gladys Cooper

text: Gladys Cooper (18. joulukuuta 1888 Lontoo, Ison-Britannian ja Irlannin yhdistynyt kuningaskunta – 17. marraskuuta 1971 Henley-on-Thames, Yhdistynyt kuningaskunta) oli brittiläinen näyttelijä, jonka ura kesti noin 65 vuotta. Hän aloitti uransa tanssityttönä ja avustajana, mutta hän siirtyi 1910-luvulla draamanäyttelijäksi. Cooper näytteli säännöllisesti Lontoon ja New Yorkin teattereissa sekä elokuvissa. Elokuvaura Hollywoodissa käynnistyi 1940-luvulla. Hän oli uransa aikana kolmesti ehdolla Oscar- ja kahdesti Tony-palkintoon.


title: Gladys Cooper

text: Gladys Cooper syntyi Lontoon kaakkoisessa esikaupungissa Lewishamissa. Hänen isänsä oli toimittaja Charles Frederick Cooper.


title: Gladys Cooper

text: Cooper oli kolmesti naimisissa. Kaksi ensimmäistä avioliittoa päättyivät eroon. Hänen ensimmäinen miehensä oli kapteeni H. S. Buckmaster ja toinen Neville Pearson. Näyttelijä Philip Merivalen kanssa Cooper meni naimisiin 1937, jolloin he olivat kiertueella Chicagossa.


title: Gladys Cooper

text: Cooper aloitti uransa vuonna 1905 teatteriseurueen "Bluebell in Fairyland" -tuotannossa. Hänen ensimmäinen näytelmänsä Lontoossa oli "The Belle of Mayfair" (1906). Hänet liitettiin tuona vuonna George Edwardesin Gaiety Girls -ryhmään, joka oli aikansa suosituimpia ”chorus line” -tanssiryhmiä Euroopassa. Gaiety-teatterissa Cooper esiintyi pääosin tanssijana ja varanäyttelijänä.


title: Gladys Cooper

text: Cooperin rooli Cecilynä "The Importance of Being Earnest" (1911) oli menestyksekäs. Vuonna 1914 hän oli mukana rintamakiertueella Ranskassa, ja vuonna 1917 hänestä tuli Frank Curzonin rinnalle toinen Playhouse Theatren johtajista. Tähtiasemaan Cooper nousi näytelmästä "The Second Mrs. Tanqueray" (1922). W. Somerset Maughamin "Kirje" (1927) oli ensimmäinen näytelmä hänen kuuden vuoden jaksostaan, jolloin hän näytteli vain Playhouse Theatressa.


title: Gladys Cooper

text:
Cooperin ensimmäinen näytelmä Yhdysvalloissa oli vuoden 1934 "The Shining Hour", ja seuraavana vuonna hän palasi New Yorkiin esiintymään Desdemonana ja Lady Macbethinä. Tämän jälkeen hänen uransa keskittyi entistä enemmän Yhdysvaltoihin.
Cooper muutti hieman ennen toisen maailmansodan alkua Kaliforniaan ja näytteli sen jälkeen useissa Hollywood-elokuvissa. Elokuvallinen läpimurto oli 1940-luvulla elokuvan "Kitty Foyle" (1940) jälkeen. Hän oli ehdolla parhaasen naissivuosan Oscar-palkintoon elokuvista "Uusien tähtien alla" (1942) ja "Bernadetten laulu" (1943). Hänen 1940-luvun elokuviinsa kuului myös "Vihreän delfiinin maa" (1947).


title: Gladys Cooper

text: Cooper palasi näyttämölle toisen maailmansodan jälkeen. Hänen teatteriuransa sai uutta vauhtia Lontoossa pitkään esitetystä Noël Cowardin näytelmästä "Relative Values". Suosittu oli myös New Yorkissa vuonna 1955 ensiesitetty Enid Bagnoldin "The Chalk Garden". Siitä hän oli myös ehdolla parhaan naisnäyttelijän Tony-palkintoon.


title: Gladys Cooper

text: Cooperin 1950- ja 1960-lukujen merkittävimpiä elokuvia ovat "Eri pöydissä" (1958) ja "Yhdestoista murha" (1963). Kolmannen Oscar-ehdokkuutensa hän sai elokuvasta "My Fair Lady" (1964). Hän näytteli useissa näytelmissä Lontoossa ja palasi New Yorkiin vuonna 1962 näytelmään "A Passage to India". Se toi hänelle toisen Tony-ehdokkuuden.


title: Gladys Cooper

text: Cooperin tunnetuin televisioroolinsa oli 1960-luvulla tehty "The Rogues", jossa hän näytteli perheryhmän äitiä. Vuonna 1968 hän näytteli 80-vuotiaana Ira Wallachin näytelmässä "Out of the Question".


title: Gladys Cooper

text: Cooper vakuutti vielä yli 80-vuotiaana, ettei hänellä ole suunnitelmia jäädä eläkkeelle. Hän oli lähdössä Kanadan-kiertueelle "The Chalk Garden" -uudistuotannossa, kun sairastuminen pakotti hänet jäämään siitä sivuun. Cooper oli sairastanut kymmenen viikon ajan keuhkokuumetta kotonaan Henley‐on‐Thamesissa, kun hän kuoli marraskuussa 1971.


title: 2S4 Tyulpan

text: 2S4 Tyulpan (suomeksi: Tulppaani, ven. 2С4 «Тюльпан» ) on Neuvostoliitossa suunniteltu ja tuotettu telavetoinen panssariase, jonka pääase on 240 mm:n kranaatinheitin. Sen sisarase on 2S7 Pion (Pioni), joka jakaa saman "M-1975" määritelmän yhdessä "Tyulpan"in kanssa, vaikka aseet hyväksyttiin sotilaskäyttöön eri aikoihin. Molemmat käyttävät tela-alustana samantyyppistä kuin SA-4 Ganef, joka on ohjuksia käyttävä it-panssarivaunu. "Tyulpan"ia voidaan käyttää linnakkeen murtajana (engl. "bunker buster") ja se kykenee käyttämään laser-ohjattuja kranaatteja, kemiallisia aseita sekä ydinkranaatteja.


title: 2S4 Tyulpan

text: Vuoteen 1988 tuotannossa säilynyt "2S4 Tyulpan" on osallistunut sotatoimiin, muun muassa Afganistanissa ja Tsetsheniassa. Sillä on sodittu myös Syyriassa ja Ukrainan alueella. Venäjän asevoimat on ryhtynyt päivittämään omia aseistustaan "2S4M"-variaatioon.


title: Gazimağusan alue

text: Gazimağusan alue () on yksi Pohjois-Kyproksen turkkilaisen tasavallan kuudesta alueesta. Sen pinta-ala on noin neliökilometriä ja väkiluku (2011). Alueen hallinnollinen keskus on Gazimağusa eli Famagusta, kreikkalaisittain Ammóchostos.


title: Gazimağusan alue

text: Gazimağusan alue vastaa tavallaan Kyproksen tasavallan Famagustan aluetta, jonka osa se "de jure" on. Se käsittää kuitenkin vain eteläisimmän osan Pohjois-Kyproksen alueella olevasta Famagustan alueesta, kun taas pohjoisin osa muodostaa İskelen alueen. Pieni eteläosa Famagustan alueesta on Kyproksen tasavallan hallussa.


title: Girnen alue

text: Girnen alue () on yksi Pohjois-Kyproksen turkkilaisen tasavallan kuudesta alueesta. Se sijaitsee Kyproksen saaren pohjoisrannikolla, ja sen pinta-ala on noin neliökilometriä ja väkiluku (2011). Alueen hallinnollinen keskus on Girne eli Kyrenia, kreikkalaisittain Kerýneia.


title: Girnen alue

text: Girnen alue käsittää Kyproksen tasavaltaan "de jure" kuuluvan Kyrenian alueen, ja on sen "de facto" korvike Pohjois-Kyproksen hallinnossa.


title: Güzelyurtin alue

text: Güzelyurtin alue () on yksi Pohjois-Kyproksen turkkilaisen tasavallan kuudesta alueesta. Sen pinta-ala on noin neliökilometriä ja väkiluku (2011). Alueen hallinnollinen keskus on Güzelyurt, kreikkalaisittain Mórfou.


title: Güzelyurtin alue

text: Güzelyurtin alue kuuluu "de jure" Kyproksen tasavallan Nikosian alueeseen. Se muodostaa läntisimmän osan Pohjois-Kyproksen vallassa olevasta Nikosian alueen osasta.


title: Güzelyurtin alue

text: Lefken alue erotettiin omaksi alueekseen Güzelyurtin alueesta vuonna 2016. Sen väkiluku oli vuonna 2011 noin , mikä tekisi jäljelle jääneen Güzelyurtin alueen väkiluvuksi saman vuoden tilastoinnilla noin .


title: İskelen alue

text: İskelen alue () on yksi Pohjois-Kyproksen turkkilaisen tasavallan kuudesta alueesta. Sen pinta-ala on noin neliökilometriä ja väkiluku (2011). Alueen hallinnollinen keskus on İskele, kreikkalaisittain Tríkomo.


title: İskelen alue

text: İskelen alue käsittää pohjoisimman osan Kyproksen tasavaltaan "de jure" kokonaan kuuluvasta Famagustan alueesta. Eteläinen osa Pohjois-Kyproksen hallussa olevasta Famagustan alueesta muodostaa Gazimağusan alueen.


title: Lefken alue

text: Lefken alue () on yksi Pohjois-Kyproksen turkkilaisen tasavallan kuudesta alueesta. Sen väkiluku on (2011). Alueen hallinnollinen keskus on Lefke, kreikkalaisittain Léfka.


title: Lefken alue

text: Lefken alue perustettiin vuonna 2016 erottamalla se Güzelyurtin alueesta. Alue kuuluu "de jure" Kyproksen tasavallan Nikosian alueeseen.


title: Lefkoşan alue

text: Lefkoşan alue () on yksi Pohjois-Kyproksen turkkilaisen tasavallan kuudesta alueesta. Sen pinta-ala on noin neliökilometriä ja väkiluku (vuonna 2011). Alueen hallinnollinen keskus on Lefkoşa eli Nikosia, kreikkalaisittain Lefkosía.


title: Lefkoşan alue

text: Lefkoşan alue käsittää Pohjois-Kyproksen hallinnassa "de facto" olevat osat Kyproksen tasavaltaan "de jure" kokonaan kuuluvista Nikosian alueesta sekä Lárnakan alueesta.


title: Anancus

text: Anancus on sukupuuttoon kuollut norsueläinsuku, johon kuului 4–13 lajia. Se oli hyvin yleinen suurimmassa osassa Eurooppaa ja Aasiaa varhaisella plioseenilla ja oli pleistoseenilla levinnyt Afrikkaan. "Anancus" oli kolme metriä korkea. Se muistutti nykyisiä norsuja, mutta sen jalat olivat lyhyemmät ja sillä oli suorat, hyvin pitkät syöksyhampaat. Ne olivat 3–4 metriä pitkät, lähes saman pituiset kuin eläimen ruumis. Sillä oli lyhyt alaleuka ja pitkä tarttumakärsä. "Anancus" oli sopeutunut elämään kosteissa trooppisissa sademetsissä. Se pystyi sekä syömään korkeilta oksilta että tonkimaan pehmeää kariketta. "Anancus" katosi kun ruohomaat korvasivat metsät joissa se eli.


title: Vale of White Horse

text: Vale of White Horse on Englannin kunta, joka sijaitsee Kaakkois-Englannissa, Oxfordshiressä. Vuonna 2016 kunnan arvioitu asukasluku oli 128 738. Kunnan keskuspaikka on Abingdon. Vale of White Horse on perustettu vuonna 1974 yhdistämällä Abingdon, Wantage, Abingdonin maalaiskunta, Faringdon sekä osia Wantagen maalaiskunnasta.


title: Vale of White Horse

text: Vale of White Horse sijaitsee Ockjoen laaksossa. Etelästä laaksoa reunustavat Berkshire Downs -nimiset kukkulat, jonka yhdelle kalkkikiviselle rinteelle on kaiverettu esihistoriallisella ajalla kuuluisa Uffingtonin valkoinen hevonen. Alueella on paljon muitakin esihistoriallisia jäänteitä.


title: Carles Mundó

text: Carles Mundó i Blanch (s. 1976 Vic) on katalonialainen poliitikko. Hän toimi Katalonian aluehallinnon oikeusministerinä Carles Puigdemontin johtamassa hallituksessa, joka järjesti 1. lokakuuta 2017 kansanäänestyksen Katalonian itsenäistymisestä. Espanja nosti kansanäänestyksen järjestämisen takia kaikkia Katalonian hallituksen ministereitä vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Syytteitten seurauksena viisi ministeriä (Carles Puigdemont, Antoni Comín, Lluís Puig, Meritxell Serret ja Clara Ponsatí) lähtivät maanpakoon Belgiaan, mutta kahdeksan Espanjassa oikeuden kuultaviksi mennyttä ministeriä (Mundón lisäksi Oriol Junqueras, Joaquim Forn, Jordi Turull, Raül Romeva, Dolors Bassa, Josep Rull ja Meritxell Borràs) määrättiin tutkintavankeuteen 2. marraskuuta 2017. Jo aiemmin tutkintavankeuteen oli määrätty kahden kansanäänestystä ajaneen kansalaisjärjestön puheenjohtajat Jordi Sànchez ja Jordi Cuixart.


title: Carles Mundó

text: Vangittujen ministerien perheenjäsenet ja asianajaja ovat raportoineet henkisestä kidutuksesta ja muusta epäasiallisesta kohtelusta 2. marraskuuta 2017 tapahtuneen kuljetuksen aikana tuomioistuimesta vankilaan. Ministerit joutuivat istumaan koko kuljetuksen ajan käsiraudoissa kädet selän takana ilman turvavöitä auton ajaessa kovaa vauhtia, minkä seurauksena he saivat ruhjeita. Mundón kerrottiin saaneen vammoja käsiraudoista. Lisäksi ministereille soitettiin nöyryyttämistarkoituksessa Espanjan kansallislaulua monta kertaa peräkkäin kuljetuksen aikana, ja vankilaan saavuttaessa jotkut heistä pakotettiin riisuuntumaan ja heille tehtiin ruumiintarkastus, jollainen tehdään yleensä vain huumekauppiaille, joitten oletetaan yrittävän salakuljettaa huumeita vankilaan.


title: Carles Mundó

text: Mundó vapautettiin tutkintavankeudesta 4. joulukuuta 2017, mutta hän joutui maksamaan 100 000 euron takuut. Samassa yhteydessä vapautettiin osa muistakin vangituista ministereistä takuita vastaan, mutta Puigdemontin hallituksen varapääministeri Oriol Junqueras ja sisäministeri Joaquim Forn sekä kansalaisjärjestöjen puheenjohtajat Jordi Sànchez ja Jordi Cuixart joutuivat yhä jäämään vankilaan. Uusissa Katalonian parlamenttivaaleissa 21. joulukuuta 2017 Mundó valittiin Katalonian parlamenttiin Katalonian tasavaltalaisen vasemmiston listalta, mutta hän ilmoitti 9. tammikuuta 2018 luopuvansa kansanedustajan paikastaan henkilökohtaisista syistä. Maaliskuussa 2018 Espanjan korkeimman oikeuden tuomari Pablo Llarena yksilöi tarkemmin, millä rikosnimikkeellä ketäkin poliitikkoa tultaisiin syyttämään oikeudessa. Tässä yhteydessä Mundón osalta kapinasyyte ( lievennettiin syytteeksi "kansalaistottelemattomuudesta" () ja "julkisten varojen väärinkäytöstä" ().


title: Marjatta Brummer

text: Kerttu Marjatta Brummer, o.s. "Korvenkontio", myöhemmin "Rankka" ja "Rankka-Persson" (31. lokakuuta 1915 Pieksämäki – 30. maaliskuuta 2007 Tukholma, Ruotsi) oli suomalaissyntyinen, Ruotsissa vaikuttanut arkkitehti. Hän oli vuodesta 1949 naimisissa arkkitehti Per Perssonin kanssa, ja hänen poikansa on Patrik Brummer.


title: Marjatta Brummer

text: Brummerin vanhemmat olivat filosofian tohtori Valio Armas Korvenkontio (ent. Brummer) ja Inkeri Laaksonen. Hän suoritti ylioppilastutkinnon Helsingissä 1934, valmistui Helsingin Teknillisestä korkeakoulusta 1944 ja Kuninkaallisesta taidekorkeakoulusta 1948. Hän työskenteli vuoteen 1947 professori Jussi Paatelalle sekä arkkitehdeille Ragnar Ypyä, Dag Englund ja Erkki Huttunen, meni arkkitehti Sture Frölénin toimistoon Tukholmaan 1947, sitten HSB:n liittoon Tukholmassa 1950 ja toimi vuodesta 1956 arkkitehtina yhdessä puolisonsa kanssa heidän toimistossaan AB Per Persson – Marjatta Rankka.


title: Marjatta Brummer

text: Brummer suunnitteli muun muassa kouluja ja asuinalueita Hagsätraan ja Fruängeniin. Jarl Bjurströmin kanssa hän voitti arkkitehtikilpailun asuinalueesta Jönköpingissä. Maire Gullichsenin sekä Alvar ja Aino Aallon kanssa hän perusti Ruotsiin Artekin toimipisteen.


title: Zuzana Čížková

text: Zuzana Čížková (s. 10. joulukuuta 1982 Praha) on tšekkiläinen kuvanveistäjä ja taidemaalari.


title: Zuzana Čížková

text: Čiżková vietti lapsuutensa Brandýs nad Labemin kaupungissa. Hän vietti paljon aikaa isoisänsä, joka oli restauroija, kanssa. Hän opiskeli kuvanveistoa ja kiventyöstämistä Hořicen kaupungin kuvanveisto-oppilaitokssa. Taideopintojaan hän jatkoi Prahassa Taiteen, Arkkitehtuurin ja Muotoilun akatemiassa Kurt Gebauerin oppilaana. Hän valmistui vuonna 2011. Jo opiskeluaikanaan Čiżková keskittyi perinteisten materiialien kuten kipsin ja kiven käsittelyyn. Myöhemmin hän erikoistui uudenlaiseen betonitekniikkaan, jonka kehitti yhdessä sementtiä tutkivan instituutin kanssa.


title: Zuzana Čížková

text: Ranskassa Čiżkován työt herättivät kiinnostusta ja hän osallistui Salon des Artistes Independantsiin vuosina 2006 ja 2007. Hänen töitään on ollut esillä myös Baselissa, Sveitsissä. Iso- Britanniassa hänelle myönnettiin Winton Train Avard vuonna 2009. Uransa varrella Čiżková on tehnyt lukuisia julkisia teoksia eri kaupunkeihin. Niitä on Prahassa, Brandýs nad Labemissa ja Poděbradyssa.


title: Antti Evävaara

text:
Antti Evävaara (s. 20. kesäkuuta 1952 Helsinki) on suomalainen huonekalusuunnittelija. Evävaara on edelläkävijä funktionaalisissa huonekaluissa. Hän valmistui huonekalukonservaattoriksi Ilmajoelta ja vietti vuodet 1978-1983 Länsi-Berliinissä Kreuzbergissä entisöiden vanhoja huonekaluja kuten barokkikaappeja, rokokoota (rokokookonsolipöytiä) aina 1700-luvulta asti yrityksessään Kunsttischlerei Janisch & Evävaara. Palattuaan Suomeen 1983 Evävaara perusti yrityksen, jossa jatkoi entisöintiä ja koulutti samalla eri museoiden konservaattoreita. 1985 esitteli ensimmäisen tuolinsa Irma vuoden 1985 Habitare-sisustusmessuilla. Alkuvuosina Evävaara sisusti useita tiloja niin kotimaassa kuin ulkomaillakin mm. Ulkoministeriön tilan, jonne yhteen neuvotteluhuoneeseen valmisti 50 neliön suuruisen neuvottelupöydän. Ulkoministeriön kautta levisi 1987 Evävaaran suunnittelema Pesä-tuoli useisiin Suomen suurlähetystöihin ympäri maailmaa. Pesä-tuoli on Helsingissä Designmuseon kokoelmissa.
1989 Evävaara suunnitteli epäsymmetrisen ovaalinmuotoisen Sofia pöydän, jonka ranskalainen Philipp Starck valitsi kirjaansa. Tunnetuimpia Evävaaran veistoksellisista huonekaluista ovat Toro-lipasto (1990), Vekki-tuoli (1991), Liekki-tuoli(1996), Martelalle suunniteltu Hellas-sarja(1996) sekä Arcade-tuoli(2000). Wind-tuoli 2008, joka sai Saksan sisustusarkkitehtiliiton palkinnon. Uusimmat tuotteet Boox Boox 2016 , Slide-hyllymoduulit 2015, Sail tuoli 2017.


title: Antti Evävaara

text: Evävaaran suunnittelu päivittyi uudelle tasolle vuonna 2002 Silence-tuolin myötä. Silence-tuotteet ovat hiljaisten, henkilökohtaisten tilojen luomiseen tarkoitettuja tuotteita. Silence Sound Center-tuolin myötä Evävaaraa on pidetty yhtenä funktionaalisten huonekalujen edelläkävijöistä maailmassa. Silence Sound Center-tuolia on kutsuttu maailman pienimmäksi konserttisaliksi, tuoleja toimitettu mm. Frankfurtin lentokentälle, Centre Pompidouhoun, Bordeauxin Cité du Vin, museoihin, kirjastoihin, useisiin kansainvälisiin toimistoihin mm Siemens, Bosch. Silence-tuolin jälkeen 2013 tuli Silence Phone Box puhelinkoppi, hiljainen työpiste. Silence Phone Box muuttuu myös yhden hengen videoneuvottelutilaksi Visioo Boxiksi. Visioo Box sai keväällä 2015 innovaatiopalkinnon Pariisin Bureaux Expo-tapahtumassa. 2017 Silence-Pergola tuoli, yksityisyyttä tarjoava avoin työpiste keinumekanismilla sekä Silence-Pergola Workspace hiljainen työpiste. Silence tuoteperhe kasvoi vielä 2017 Silence-Spiral puhelinspiraalilla.


title: Antti Evävaara

text:
Evävaaraa on aina kiinnostanut hyvinvointiasiat, ja hänelle on ollut luontevaa tehdä projekteja hyvinvointialalle. Merkittävin niistä on Orimattilan Kehräämölle valmistunut Hemmottelukeidas Hellimö 2009 ja sen yhteyteen myöhemmin rakentunut Hotelli Teltta 2011, uudenlainen ekologinen elämyshotelli. Ennen kehräämössä kehrättiin lankaa ja nyt kehrätään hyvää oloa Hellimössä.
Musik Spa 2008 sai kansainvälisessä World Spa Award-kilpailussa palkittu.
Evävaara suunnitteli 2009 matalaäänitaajuudella toimivan hierovan Divaanin.


title: Silence Sound Center

text: Silence Sound Center tuoli on Antti Evävaaran vuonna 2002 suunnittelema tuoli. Tuolissa voi  työskennellä rauhassa ja se sulkee hyvin ulkopuoliset hälyäänet.


title: Silence Sound Center

text: Evävaaran suunnittelu päivittyi uudelle tasolle vuonna 2002 Silence-tuolin myötä. Silence-tuotteet ovat hiljaisten, henkilökohtaisten tilojen luomiseen tarkoitettuja tuotteita. Silence Sound Center-tuolin myötä Evävaaraa on pidetty yhtenä funktionaalisten huonekalujen edelläkävijöistä maailmassa. Silence Sound Center-tuolia on kutsuttu maailman pienimmäksi konserttisaliksi, tuoleja toimitettu mm.  Frankfurtin lentokentälle, Centre Pompidouhoun, Bordeauxin Cité du Vin, museoihin, kirjastoihin, useisiin kansainvälisiin toimistoihin mm. Siemens ja Bosch.  Tuolin saa myös ilman äänijärjestelmää. Tuolia myy ja markkinoi www.evavaaradesign.com


title: Silence Sound Center

text: Silence-tuolin jälkeen 2013 tuli Silence Phone Box puhelinkoppi, hiljainen työpiste. Silence Phone Box muuttuu myös yhden hengen videoneuvottelutilaksi Visioo Boxiksi.


title: Silence Sound Center

text: Ensimmäisen kerran Silence-tuoli esiteltiin vuonna 2002 Hannoverissa Contract World arkkitehtitpahtumassa ja vuonna 2004 Kölnin Orgatec huonekalumessuilla Interstuhlin osastolla. Kölnissä Silence Sound Center tuoli sai suuren huomion mediassa ensimmäisenä tämän tyyppisenä tuoliratkaisuna.


title: Silence Sound Center

text: Kirjat: Veistokselliset Huonekalut 2016, Antti Evävaara


title: Aline MacMahon

text: Aline MacMahon (3. toukokuuta 1899 McKeesport, Pennsylvania, Yhdysvallat – 12. lokakuuta 1991 New York, New York, Yhdysvallat) oli yhdysvaltalainen näyttelijä, jonka teatteriura Broadwayllä kesti vuodesta 1921 vuoteen 1975. Hän näytteli 43 elokuvassa ja ehdokkaana parhaan naissivuosan Oscar-palkintoon elokuvasta "Lohikäärmeen satoa".


title: Aline MacMahon

text: Aline MacMahon syntyi McKeesportissa 1899. Hänen isänsä William Marcus MacMahon oli "Munsey’s Magazinen" päätoimittaja. Hänen äitinsä Jennie MacMahon aloitti oman näyttämöuransa 53-vuotiaana.


title: Aline MacMahon

text: MacMahon oli naimisissa kaupunkisuunnittelija ja arkkitehti Clarence Steinin kanssa.


title: Aline MacMahon

text: MacMahon aloitti viihdeuransa jo varhain, sillä hänen ensimmäinen ammattilaisesiintymisensä tapahtui vuonna 1914, jolloin hän lausuntaesityksessään lausui muun muassa William Shakespearen näytelmien kohtauksia. Hän valmistui Barnard Collegesta vuonna 1920 ja aloitti siellä näyttelemisen koulun draamakerhossa.


title: Aline MacMahon

text: MacMahon ensimmäinen rooli Broadwayllä oli Internet Broadway Databasen mukaan näytelmässä "The Madras House", jota esitettiin syksyllä 1921. Hänen näyttämäuransa kesti lähes 55 vuotta, sillä hänen viimeinen roolinsa oli vuoden 1975 näytelmässä "Trelawny of the Wells".


title: Aline MacMahon

text: MacMahonin ensimmäinen elokuvarooli oli elokuvassa "Five Star Final" (1930). Hän näytteli yhteensä 43 elokuvassa, ja hän oli usein valkokankaalla sivurooleissa. Hänen elokuviaan ovat muun muassa "The Mouthpiece", "Kultakalat 1933", "Oi nuoruus", "Back Door to Heaven", "Liekki ja nuoli", "The Eddie Cantor Story" ja "Takaisin elämään". Vuonna 1944 MacMahon oli ehdokkaana parhaan naissivuosan Oscar-palkintoon elokuvasta "Lohikäärmeen satoa".


title: Aline MacMahon

text: MacMahon johti vuonna Equity Library Theatrea ja järjesti sen kautta useita yhteisöteatteriesityksiä. Hän oli myös aktiivinen monissa avustusjärjestöissä.


title: Haaksbergen

text:
Haaksbergen on kunta ja kaupunki itäisissä Alankomaissa Overijsselin provinssissa Twenten alueella.
Buurserbeek virtaa Haaksbergenin kunnan läpi.


title: Haaksbergen

text: 28. syyskuuta 2014 monsteriauto törmäsi katsomoon Haaksbergenissä. Onnettomuudessa kuoli kolme katsojaa mukaan lukien yksi lapsi. Silloisen pormestarin Hans Gerritsenin mukaan kaksitoista ihmistä loukkaantui.


title: Malva Schalek

text: Malva Schalek (tunnettu myös nimellä Malvina Schalková, 18. helmikuuta 1882 Praha – 24. toukokuuta 1944 / 24. maaliskuuta 1945 Auschwitz) oli tšekkoslovakialainen taidemaalari.


title: Malva Schalek

text: Schalekin vanhemmat olivat saksaa kotikielenään puhuvia, juutalaisia intellektuelleja. He olivat myös aktiivisia tšekkien kansallisessa liikkeessä. Malva oli Schalekien perheen neljästä lapsesta nuorin. Perhe omisti huonekalukmyymälän sekä kirjakaupan jossa kaupungin älymystö tapasi toisiaan.


title: Malva Schalek

text: Perheen isän kuoltua äiti solmi uuden avioliiton Ludvig Schnitzerin kanssa ja perhe muutti Hohenelbeen. Schalek osoitti nuorena suurta taiteellista lahjakkuutta ja perhe lähetti hänet Münchenin Frauenakademiin opiskelemaan maalaustaidetta. Opintojaan hän jatkoi Wienissä. Siellä hän osallistui aktiivisesti taide-elämään ja sai muotokuvatilauksia. Hän maalasi myös juutalaisen ylemmän keskiluokan elämää kuvailevia teoksia.


title: Malva Schalek

text: Saksa liitti Itävallan itseensä Anschlussissa alkuvuodesta 1938. Wienissä kansallissosialistit aloittivat ensiksi väkivaltaiset hyökkäykset juutalaisia kohtaan. Ne muuttuivat pian järjestelmällisiksi vainoiksi. Schalek katsoi sukulaistensa kanssa viisaammaksi palata Tšekkoslovakiaan. Toinen mukana seuranneista sukulaisista oli Oswald Richter, sosialistipoliitikko, joka murhattiin Buchenwaldin keskitysleirissä. Wieniin Schalekilla jäi ateljee täynnä maalauksia.


title: Malva Schalek

text: Vuonna 1939 Saksa miehitti myös Tšekkoslovakian. Schalek asui Böömin-Määrin protektoraattin alueella ja joutui juutalaisvainojen uhriksi. Hänet vangittiin ja vietiin Theresienstadtin keskitysleirille. Kurjissa olissa hänen terveytensä heikkeni, mutta hän teki siellä noin 100 työtä, jotka kuvasivat elämää getossa. Hän teki niitä värikynillä, vesiväreillä ja lyijykynällä. Geton vapauttanut puna-armeija löysi ne 1945. Berliinin juutalaisen museon kuraattori Tom L. Freudenheim pitää niitä merkittävimpinä holokaustista selvinneinä taideteoksina.


title: Malva Schalek

text: Scahalek kieltäytyi maalaamasta natseja avustaneen lääkärin muotokuvaa. Sen vuoksi hänet siirrettiin Auschwitziin ja hänen kuolinaikansa on jäänyt epäselväksi.


title: Volkswagen Passat (NMS)

text: Volkswagen Passat NMS ("New Midsize Sedan") on Volkswagenin vuodesta 2011 lähtien Yhdysvaltojen, Kiinan ja Etelä-Korean markkinoille valmistama ylemmän keskiluokan neliovinen sedan. Se perustuu samalle pohjalevylle kuin vuoteen 2014 asti valmistettu eurooppalainen Passat. Kiinassa mallin rinnalla myydään myös eurooppalaista Passatia nimellä Volkswagen Magotan.


title: Volkswagen Passat (NMS)

text: Yhdysvaltain markkinoilla moottoreina olivat aluksi viisisylinterinen 2,5-litrainen (170 hv) bensiinimoottori, 3,6-litrainen V6 (280 hv) ja 2,0-litrainen (140 hv) TDI-dieselmoottori. 2,5-litrainen korvattiin vuonna 2014 samantehoisella, mutta paremmin vääntävällä ja taloudellisemmalla 1,8 TSI -moottorilla. Dieselmoottori poistui valikoimasta vuonna 2015 Volkswagenin päästöhuijausskandaalin seurauksena.


title: Volkswagen Passat (NMS)

text: Kiinassa moottorit ovat 1,4 TSI (131/150 hv), 1,8 TSI (160/179 hv), 2,0 TSI (200/220 hv) ja 3,0 V6 (250 hv). Etelä-Koreassa myydään ainoastaan 1,8-litraista 170-hevosvoimaisena.


title: Volkswagen Passat (NMS)

text: Syksyllä 2015 Passat koki kasvojenkohotuksen, jossa se sai aiempaa kapeammat ajovalot sekä uudet puskurit ja etusäleikön.


title: Andrea (laulaja)

text: Teodora Rumenova Andrejeva (; s. 23. tammikuuta 1987 Sofia) on bulgarialainen pop-folk-laulaja, joka käyttää taiteilijanimeä Andrea ().


title: Andrea (laulaja)

text: Ennen soolouraansa Andrea esiintyi laulaja Costi Ionițăn kanssa. He muodostivat duon nimeltä Sahara. Duo oli mukana Shaggyn kappaleella ”Champagne”.


title: Joan Lorring

text: Joan Lorring, alk. Madeline Ellis (17. huhtikuuta 1926 Brittiläinen Hongkong – 30. toukokuuta 2014 Sleepy Hollow, New York, Yhdysvallat) oli yhdysvaltalainen näyttelijä. Hän aloitti uransa radiosta mutta siirtyi elokuvien pariin vuonna 1944. Parhaan naissivuosan Oscar-ehdokkuuden hän sai elokuvasta "Vilja viheriöi". Lorring esiintyi myös neljässä Broadwayllä-näytelmässä ja siirtyi uransa loppuvaiheessa myös televisiotuotantoihin.


title: Joan Lorring

text: Madeline Ellis syntyi Hongkongissa vuonna 1926. Hän lähti äitinsä kanssa Yhdysvaltoihin vuonna 1939 ennen Japanin tekemää valtausta.


title: Joan Lorring

text: Lorring oli naimisissa endokrinologian erikoislääkärin Martin Sonenbergin kanssa. Heillä oli liitostaan kaksi lasta.


title: Joan Lorring

text: Lorring aloitti viihdeuransa radiosta Kaliforniassa, mihin hän oli äitinsä kanssa asettunut. Hänen ensimmäinen elokuvansa oli "Laulu Venäjästä" (1944). Tämän jälkeen hän teki sopimuksen Warner Bros. -elokuvayhtiön kanssa. Lorring oli ehdolla parhaan naissivuosan Oscar-palkintoon elokuvasta "Vilja viheriöi" (1945). Warnerille hän teki myös elokuvat "Kolme muukalaista" (1946) ja "Musta hansikas" (1946). Molemmissa hänen vastanäyttelijöitään olivat Sydney Greenstreet ja Peter Lorre.


title: Joan Lorring

text: Broadwayllä Lorring oli mukana neljässä tuotannossa. Niistä huomattavin oli "Come Back, Little Sheba", josta hän voitti vuonna 1950 Donaldson-palkinnon. Lorringin kaikki neljä Broadway-näytelmää esitettiin 1950-luvulla. "Come Back, Little Sheba" oli tuotannossa vuonna 1950 ja viimeinen "A Clearing in the Woods" vuonna 1957.


title: Joan Lorring

text: Televisioon Lorring teki pitkiä elokuvia ja televisiosarjaesiintymisiä. Hän toisti Oscar-ehdokasroolinsa vuoden 1956 televisioelokuvassa "The Corn Is Green" ja näytteli PBS:n tuottamassa elokuvassa "The Star Wagon". Lorring näytteli myös saippuasarjassa "Ryan’s Hope" ja vieraili televisiosarjoissa "Alfred Hitchcock esittää" ja "Lemmenlaiva". 1970-luvulla Lorring näytteli myös 22 "The CBS Radio Mystery Theater" -radiokuunnelmasarjan jaksossa.


title: Amrita Sher-Gil

text: Amrita Sher-Gil (30. tammikuuta 1913 Budapest – 5. joulukuuta 1941 Lahore) oli merkittävä unkarilais-intialainen taidemaalari. Häntä on pidetty yhtenä merkittävimmistä avant-garde taiteilijoista ja Intian nykytaiteen perustajana.


title: Amrita Sher-Gil

text: Amrita Sher-Gilin isä oli sikhiaristokraatti Umrao Singh Sher-Gil Majithia ja äiti Marie Antoniette Gottesmann, Unkarin juutalainen oopperalaulaja.


title: Amrita Sher-Gil

text: Sher-Gilin lahjakkuus huomattiin jo lapsuudessaan. Hän aloitti piirtämisen ja maalaamisen jo lapsena pyytäen perheen palvelijoita malleikseen. Lapsuuttaan Sher-Gil luonnehti yksinäiseksi ja aloittaneensa silloin koko elämänsä mittaisen sisäisen äänensä tutkimisen.


title: Amrita Sher-Gil

text: Perhe koki Unkarissa talousvaikeuksia ja muutti vuonna 1921 Intiaan, Shimlaan, Himalajan juurelle. Perheen isä Umrao oli kiinnostunut valokuvauksesta ja säilyneet valokuvat kertovat perheen viettäneen etuoikeutetun yläluokan elämää.


title: Amrita Sher-Gil

text: Amritan äiti palasi tyttärensä kanssa Eurooppaan, Italiaan, vuonna 1924. Katolisessa tyttökoulussa Sher-Gil ei viihtynyt sen ankaran kurin takia, mutta hän pääsi kouluaikana näkemään italialaisten renessanssimestareiden teoksia, jotka innostivat hänet maalaustaiteeseen. Hänen kapinallisuutensa vallitsevia totuuksia kohtaan nousi pinnalle ja hän julisti koulussa olevansa ateisti.


title: Amrita Sher-Gil

text: Vuonna 1929 Sher-Gil lähti Pariisiin opiskelemaan maalaustaidetta. Opiskelupaikkana oli École National des Beaux-Arts. Hän oli vain 16- vuotias. Hän maalasi tuolloin omakuvia ja muotokuvia ystävistään. Ranskassa vallitsi tuolloin maalaustaiteessa akateeminen realismi ja se vaikutti hänen taiteeseensa. Hän ihaili erityisesti Suzanne Valadonia. Pariisin vuosinaan hän osallistui aktiivisesti seuraelämään ja hänellä oli rakkaussuhteita naisten ja miesten kanssa. Hänen maalauksensa herättivät huomiota ja vuonna 1933 niitä oli esillä Grand Salon de Parisissa. Shrer-Gil oli nuorin ja ainoa aasialainen taiteilija joka sai kyseisen kunnian.


title: Amrita Sher-Gil

text: Boheemielämä ja taideopiskelu kestivät viisi vuotta ja Sher-Gil palasi Intiaan. Nyt hänen maalauksensa olivat täysin intialaisia niin aiheiltaan kuin sielultaan. Hän kuvasi köyhiä maalaisia ja kerjäläisiä. Vuonna 1937 hän teki maalausmatkan Etelä-Intiaan ja matka selvensi hänen maalaustyyliään.


title: Amrita Sher-Gil

text: 25- vuotiaana Sher-Gil yllätti perheensä iloisesti ilmoittamalla menevänsä naimisiin. Puolisosta perhe ei tosin ollut iloinen. Sulhanen oli äidille sukua, hän oli unkarilainen lääkäri Victor Egan. Avioliitto solmittiin Unkarissa vuonna 1938. Sher-Gil sanoi, että tunsi itsensä heikoksi ja tarvitsi itselleen aviomiehen pitämään hänestä huolta.


title: Amrita Sher-Gil

text: Aviopari palasi Intiaan vuonna 1939. Vuonna 1941 Sher-Gilin terveys heikkeni ja nykyään arvellaan, että kuolema johtui hänelle tehdyn abortin jälkiseurauksista.


title: Amrita Sher-Gil

text: Intian hallitus on julistanut Amrita Sher-Gilin töiden olevan kansallisaarteita. Valtaosa hänen töistään on esillä Intian kansallisessa modernin taiteen galleriassa. Toisaalta kansallismielisesti ajattelevat intialaiset ovat moittineet häntä siitä, että hänen töissään ei näy merkkiäkään Intian itsenäisyystaistelusta.


title: Amrita Sher-Gil

text: Nykyään hänen värikkäitä ja eloisia maalauksiaan pidetään klassikkoina sekä Intian että Euroopan taiteessa.


title: Charlotte Dujardin

text: Charlotte Susan Jane Dujardin CBE (s. ) on brittiläinen ratsastaja ja moninkertainen olympiavoittaja. Hän on voittanut kouluratsastuksessa kaikkiaan kolme olympiakultaa ja yhden hopean: Lontoossa 2012 hän voitti sekä yksilö- että joukkuekilpailun ja Rio Janeirosta 2016 tuomisena oli yksilökilpailun kulta ja joukkuekilpailun hopea. Hänen hevosensa on ollut kilpailuissa Valegro.


title: Charlotte Dujardin

text: Dujardin on voittanut Valegrolla ratsastaen myös monia MM- (2014 Normandy) ja EM-mitaleja (2011 Rotterdam, 2013 Herning, 2015 Aachen), useimmat kultaisia.


title: Charlotte Dujardin

text: Joulukuussa 2016 Valegro-ratsu (hollanninpuoliverinen ruuna, tallinimeltään "Blueberry" eli suomeksi "Mustikka") jäi 14-vuotiaana eläkkeelle kilpailuista Lontoon Olympia Horse Show:n virheettömäksi luonnehditun esityksen jälkeen. ""Haluan päästää hänet (hevosen) eläkkeelle hänen ollessaan huipulla koska hän ei ole minulle mitään velkaa"", sanoi Dujardin. Dujardin on tämän jälkeen testannut useita ratsuja Tokion 2020 olympialaisia silmälläpitäen.


title: Charlotte Dujardin

text: Charlotte Dujardinin ratsatusura alkoi jo 2-vuotiaana. Rahoittaaksen lastensa ratsastusharrastusta hänen isoäitinsä ja vanhempansa hankkivat kehityskelpoisia poneja, joita perhe koulutti kunnes ne voitiin myydä voitolla. Perheellä oli myös muutamia esteratsuja. Grand Prix -luokan kouluhevosella hän pääsi ratsastamaan ensimmäisen kerran 14-vuotiaana. Dujardinin ensimmäinen oma Grand Prix tason kouluratsu hankittiin isoäidiltä saaduilla perintörahoilla. Hän hakeutui 16-vuotiaana brittiläisen kouluratsastaja Carl Hesterin talleille ja työskenteli siellä pitkään palkatta hevostenhoitajana. Hän hoiti ja koulutti myös talliin kuulunutta Valegroa. Hevonen oli ostettu edullisesti, noin 4 600 eurolla Hesterin tallille, koska hevonen ei ollut monien, jopa olympiatason kilpailutuomarin mielestä pystynyt näyttämään riittävää lahjakkuutta tai potentiaalia huippuhevoseksi. Yhdessä Dujerdinin kanssa Valegro teki kuitenkin sittemmin ratsastushistoriaa.


title: Charlotte Dujardin

text: Dujerdinin elämästä on kirjoitettu ainakin yksi kirja, maaliskuussa 2018 julkaistu englanninkielinen "Charlotte Dujardin: The Girl on the Dancing Horse".


title: Pihlaja (laulaja)

text: Pihlaja (oikealta nimeltään Titta Pihlajamaa) on suomalainen tamperelais-helsinkiläinen 23-vuotias laulaja-lauluntekijä. Hän solmi levytyssopimuksen Sony Music Finlandin kanssa vuonna 2016.


title: X Persei

text: X Persei on suurimassainen röntgenkaksoistähti Perseuksen tähtikuviossa. Sen toinen komponentti on pulsari 4U 0352+30, jonka pyörähdysaika on noin 837 sekuntia, ja toinen on B0V-spektriluokan tähti. Ne ovat 0,7–1,3 kiloparsekin etäisyydellä Maasta.


title: Alexander Johansson

text: Alexander Johansson (s. 30. marraskuuta 1988 Värnamo, Ruotsi) on ruotsalainen jääkiekkoilija, joka pelaa SHL-joukkue Färjestad BK:ssa. Hän toimii joukkueen kapteenina. Johansson on pelipaikaltaan vasen laitahyökkääjä, mutta hän osaa pelata myös keskellä. Johansson on tunnettu pelityyliltään varsin röyhkeästi pelaavana kahden suunnan hyökkääjänä.


title: Alexander Johansson

text: Johansson on Gislaveds SK:n kasvatti. Hän siirtyi juniorina sittemmin IF Troja-Ljungbyyn. Johansson debytoi seuran miesten joukkueessa vain 17-vuotiaana Ruotsin kolmanneksi korkeimmalla sarjatasolla maan I-divisioonassa kaudella 2005–2006. Kauden 2007–2008 päätteeksi hän oli nostamassa Troja-Ljungbyä HockeyAllsvenskaniin. Kaudella 2009–2010 Johansson nousi joukkueen varakapteeniksi. Kaudeksi 2010–2011 hän siirtyi jatkamaan Allsvenskan-uraansa Rögle BK:hon. Johansson eteni joukkueen kanssa Kvalserieniin sekä keväällä 2011 että 2012, joista jälkimmäinen kevät päättyi sarjanousuun Elitserieniin.


title: Alexander Johansson

text: Kaudeksi 2012–2013 Johansson siirtyi kaksivuotisella sopimuksella Elitserien-joukkue Växjö Lakers HC:hen. Hän teki Elitserien-debyyttinsä runkosarjan avauskierroksella 15. syyskuuta 2012 Frölunda HC:tä vastaan. Johanssonin Elitserien-uran avausmaali syntyi hänen viidennessä ottelussaan 24. syyskuuta 2012 vieraissa Linköpings HC:tä vastaan. Kaikkiaan Johanssonin tulokaskausi toi 50 runkosarjaottelussa tehot 5+6=11. Hänen teholukemansa +3 oli Lakersin yli puolet kaudesta pelanneista paras Jonas Holøsin ohella. Kaudella 2013–2014 Johansson teki SHL:n (ent. Elitserien) runkosarjassa 17 tehopistettä. Pudotuspeleissä hän oli tehoilla 6+4=10 Lakersin paras pistemies ja Johansson jakoi joukkueen sisäisen maalipörssin voiton Robert Rosénin kanssa. Maaliskuussa 2014 hän teki Lakersin kanssa kaksivuotisen jatkosopimuksen.


title: Alexander Johansson

text: Johansson nousi kaudella 2014–2015 Lakersin varakapteeniksi. Hän voitti Mestarien liigassa joukkueen sisäisen tehotilaston lukemalla +5. Johansson kauden päätteeksi Ruotsin-mestaruuden. Kaudeksi 2016–2017 hän siirtyi kaksivuotisella sopimuksella Färjestad BK:hon. Johansson nousi heti joukkueen varakapteeniksi ja teki SHL:n yhden kauden piste-ennätyksensä tehoilla 15+17=32. Hän oli joukkueen toiseksi paras pistemies Johan Rynon jälkeen. Pudotuspeleissä Johansson oli tehoilla 3+3=6 Färjestadin paras pistemies Joel Eriksson Ekin kanssa. Elokuussa 2017 hänen sopimustaan joukkueen kanssa pidennettiin kolmella vuodella kevääseen 2021 saakka.


title: Alexander Johansson

text: Kaudella 2017–2018 Johansson nousi Färjestadin kapteeniksi. Hänen runkosarjansa jäi loukkaantumisten vuoksi kuitenkin vain 28 ottelun mittaiseksi.


title: Alexander Johansson

text: Johansson on pelannut Ruotsin A-maajoukkueessa kolme ottelua ilman tehopisteitä. Hän teki A-maajoukkuedebyyttinsä Sweden Hockey Gamesissa 9. helmikuuta 2017 Göteborgissa Tšekkiä vastaan. Johansson merkittiin heti Ruotsin ykkösketjun vasempaan laitaan Johan Rynon ja Andreas Thuressonin viereen. Hän sai ottelussa myös yhden kahden minuutin jäähyn poikittaisesta mailasta.


title: Alexander Johansson

text: Johanssonin isä Mikael pelasi omalla urallaan kymmenen Elitserien-ottelua Västra Frölunda IF:ssä kaudella 1979–1980.


title: Sigrid (laulaja)

text: Sigrid Solbakk Raabe (s. 5. syyskuuta 1996), taiteilijanimeltään Sigrid, on norjalainen laulaja ja lauluntekijä. Vuonna 2017 hän saavutti kansainvälistä menestystä singlellään ”Don’t Kill My Vibe”. Tammikuussa 2018 hän voitti BBC Music Sound of 2018 -palkinnon.


title: Sigrid (laulaja)

text: Sigrid syntyi Ålesundissa, Norjassa. Hänen veljensä Tellef Raabe on muusikko, ja hänellä on myös sisko. 17-vuotiaana Sigridillä oli siskonsa kanssa yhtye, joka sai nimen Sala Says Mhyp hänen kuolleen kissansa Salan mukaan.


title: Sigrid (laulaja)

text: Sigrid aloitti uransa vuonna 2013 singlellä ”Sun”.


title: Sigrid (laulaja)

text: Vuonna 2016 Sigrid sai levytyssopimuksen Island Recordsilta. Single ”Don’t Kill My Vibe” julkaistiin vuonna 2017. Kappale oli mukana myös "" -videopelin soundtrackilla. Sigrid esiintyi Readingin festivaaleilla elokuussa 2017.


title: Sigrid (laulaja)

text: Vuonna 2018 Sigrid julistettiin BBC:n Sound of 2018 -voittajaksi.


title: Sigrid (laulaja)

text: Sigrid asuu Bergenissä.


title: Toronton satama

text: Toronton satama on luonnonsatama Ontariojärven pohjoisrannalla Donjoen suulla ja sen ympäristössä. Sen pohjoispuolella on Kanadan merkittävimpiin kuuluva Toronton miljoonakaupunki. Nykyään satama-alue käsittää koko Torontonlahden sisältäen sisemmän ("inner") ja ulomman ("outer") sataman, joiden välissä on Keating Channel. Vanha matala Ashbridge Bay on täytemaalla peitetty. Taloudellisesti Toronton satama on yksi maailman merkittävimmistä sisävesien kauppasatamista.


title: Toronton satama

text: Toronton sataman laivaliikenne on nykyään ympärivuotista, mutta ennen toista maailmansotaa se toimi vain jäättömänä aikana huhtikuusta marraskuuhun. Liikenne on länteen hoidettu aiemmin maanteitse ja rautateitse, koska Eriejärven ja Ontariojärven välillä on Niagaran putous. Itäänpäin Atlantille on Ylä-Kanadan liikennettä hoidettu vesitse Saint Lawrencejokea myöten. Sijainti on antanut periaatteellisen edun Toronton satamalle verrattuna Twin Port -järjestelmälle eli Minnesotan Duluthin ja Wisconsinin Superiorin yhteissatamalle Huronjärven länsipuolella Yhdysvalloissa.


title: Kaye Scott

text: Kaye Scott (s. 2. kesäkuuta 1984 Sydney, Uusi Etelä-Wales) on australialainen nyrkkeilijä. Hän on kaksinkertainen arvokisamitalisti.


title: Kaye Scott

text: Scott aloitti nyrkkeilyn harrastamisen 21-vuotiaana. Naisten kilpanyrkkeily oli vielä tuohon aikaan kielletty Uuden Etelä-Walesin osavaltiossa. Kielto poistettiin vuonna 2009 ja Scott otteli tuolloin ensimmäisen ottelunsa. Hänen ensimmäinen valmentajansa oli Daniel Fleming. Myöhemmin häntä on valmentanut itsekin arvokisoihin nyrkkeilyurallaan osallistunut Jamie Pittman.


title: Kaye Scott

text: Scott on otellut useissa painoluokissa. Vuonna 2012 hän osallistui Qinhuangdaon MM-kilpailuihin 69-kiloisissa, vuonna 2014 Jejun MM-kilpailuihin sekä Glasgow’n Kansainyhteisön kisoihin 75-kiloisissa ja vuonna 2016 Astanan MM-kilpailuihin 81-kiloisissa. Hän voitti Astanassa MM-hopeaa. Vuonna 2017 hän palasi välisarjaan, 69-kiloisiin, ja voitti muun muassa Puolan Gliwicessä järjestetyn kansainvälisen Silesian Open -turnauksen. Vuonna 2018 Scott edusti maataan Gold Coastin Kansainyhteisön kisoissa ja voitti niissä pronssia voitettuaan puolivälierissä nigerialaisen Itunu Oriolan, mutta hävittyään välierissä walesilaiselle Rosie Ecclesille.


title: Kaye Scott

text: Scott on ammatiltaan personal trainer.


title: Denise Coates

text: Denise Coates CBE (s. ) on brittiläinen yrittäjä, yritysjohtaja ja miljardööri. Hän perusti vuonna 2000 online-vedonvälityspalvelu Bet365:n, joka avattiin asiakkaille vuonna 2001. Palvelusta on muodostunut yksi Britannian suosituimmista ja sillä on runsaasti uskollisia käyttäjiä maailmanlaajuisestikin. Maaliskuussa 2018 yhdysvaltalainen talousjulkaisu Forbes arvioi hänen varallisuudekseen 5,0 miljardia dollaria. Hän omistaa 50 prosenttia yhtiöstä ja jakaa yhtiön toimitusjohtajuuden myös miljardööriksi kohonneen veljensä John Coatesin kanssa. Bets365:ta on pidetty Britannian parhaiten menestyvänä peli- tai vedonlyöntialan yhtiönä.


title: Denise Coates

text: Vuosituhannen vaihtuessa hänen suvullaan oli vedonvälitysmyymälöiden ketju Provincial Racing, ja Cotes oli noussut yhtiön toimitusjohtajaksi vuonna 1995. Vedonlyöntitoimistojen myymäläkiinteistöjä vastaan Coates sai Royal Bank of Scotlandilta 14 miljoonan punnan lainan online-palvelun aloittamiseksi. Toimintatavan vaihto oli kannattava teko: Vuonna 2013 Bet365 välitti 200 maasta tulevien asiakkaittensa vetoja yhteensä 20 miljardilla punnalla, josta saatiin 150 miljoonan punnan voitto. Yrityksen palveluksessa oli vuonna 2014 jo yli 2800 henkeä. Perhe omistaa myös vedonlyöntiyrityksen kotikaupungin Stoke-on-Trentin taloudellisesti tappiollisen Stoke City FC -jalkapallojoukkueen ja tukee sen kotikenttää; kenttä on nimetty "bet365 Stadium"iksi. Denise Coatesin isä on jalkapalloseuran puheenjohtaja ja Denisen puoliso on seuran johtaja Richard Smith.